Kawalan Ketat Dipertingkat Di Kawasan Felda Sahabat Lahad Datu

LAHAD DATU: Jawatankuasa Pengurusan Bencana daerah mempertingkatkan penguatkuasaan Perintah Kawalan Pergerakan (PKP) di sekitar Felda Sahabat, di sini, termasuk menyekat pergerakan keluar masuk, berkuat kuasa hari ini.

Ketua Polis Daerah Lahad ,Datu Asisten Komisioner Nasri Mansor berkata, keputusan itu dibuat selepas tiga lagi individu yang disahkan positif Covid-19 di daerah ini semalam adalah penduduk Felda Sahabat.

“Ini sekali gus menjadikan 11 kes positif Covid-19 dilaporkan membabitkan penduduk kawasan berkenaan setakat ini.

“Oleh itu, tiada pergerakan keluar atau masuk dibenarkan dari kawasan Felda sehingga selesai tugas saringan dan nyah kuman dijalankan ke atas semua penduduk oleh pejabat kesihatan di situ,” katanya.

Merujuk kepada tiga kes baharu itu, Nasri berkata, pihaknya juga percaya individu terbabit atau kontak rapat mereka ada membuat pergerakan ke kawasan sekitar Felda termasuk Bandar Cenderawasih.

“Oleh itu, aktiviti ladang dan kilang di situ juga akan dihentikan sementara, manakala operasi kedai makan, pasaraya dan pasar awam akan dihadkan.

“Sistem penggiliran akan dilakukan semasa pembelian dan penghantaran barang keperluan di kawasan Felda,” katanya.

Dalam pada itu, Nasri menafikan khabar angin yang tular di media sosial mengenai pengisytiharan ‘lockdown’ felda.

“Saya menyeru penduduk dan peneroka Felda untuk kekal duduk di rumah bagi mengurangkan risiko penyebaran virus Covid-19,” katanya.

Sementara itu, sebanyak enam kertas siasatan dibuka atas kesalahan ingkar PKP dalam tempoh dua hari sehingga semalam.

Menurut Nasri, 11 lelaki ditahan berumur antara 15 hingga 44 tahun terdiri daripada lima warga tempatan.

“Ada di antara mereka yang ditahan bekerja sebagainya buruh, pemandu kereta sapu, kerja sendiri, menangkap ikan dan penganggur.

“Semua individu itu disiasat mengikut Seksyen 269 Kanun Keseksaan dan Peraturan 11 (1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020,” katanya. – BorneoToday


COVID-19: 2,335 Kes Baharu, 2 Kematian Hari Ini

PUTRAJAYA: Sebanyak 2,335 kes baharu COVID-19 dilaporkan di negara ini menjadikan kumulatif 103,900 kes kini direkodkan di Malaysia.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah itu, terdapat 11 kes import yang mendapat jangkitan luar negara.

Beliau berkata, bagi penularan tempatan pula Kuala Lumpur mencatatkan jumlah kes harian tertinggi iaitu 728 kes, diikuti Selangor dengan 710 kes dan Johor iaitu 412 kes.

“Pertambahan kes baharu ini menjadikan jumlah kes aktif dengan kebolehjangkitan di negara ini sebanyak 20,035 kes.

“Sehingga kini seramai 108 kes sedang dirawat di Unit Rawatan Rapi (ICU) dan 50 daripadanya masih memerlukan bantuan pernafasan,” katanya dalam kenyataan media hari ini.

Dalam pada itu, Dr Noor Hisham berkata terdapat dua kes kematian hari ini menjadikan jumlah kumulatif 451 kematian disebabkan COVID-19 bersamaan 0.43 daripada jumlah keseluruhan kes.

Dr Noor Hisham turut memaklumkan sehingga jam 12 tengah hari ini terdapat 874 kes pulih dilaporkan, menjadikan kumulatif 83,414 kes pulih di negara ini bersamaan dengan 80.3 peratus daripada jumlah keseluruhan kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penerima KWSP i-Lestari & i-Sinar Perlu Bayar Zakat Berdasarkan Kategori

KUALA LUMPUR: Penerima i-Lestari dan i-Sinar Kumpulan Wang Simpanan Pekerja (KWSP) yang beragama Islam perlu menunaikan tanggungjawab untuk membayar zakat.

Pusat Pungutan Zakat Majlis Agama Islam Wilayah Persekutuan (PPZ-MAIWP) dalam satu hantaran di Instagram berkata, bayaran zakat kedua-dua kemudahan pengeluaran itu adalah bergantung kepada tiga situasi

Katanya, jika jumlah yang dikeluarkan secara keseluruhannya tidak melebihi paras minimum (nisab) dan khas bagi yang terkesan dengan Covid-19 sama ada hilang punca pendapatan atau tidak bekerja, zakat tidak dikenakan ke atas pengeluaran terbabit.

Katanya, bagi mereka yang secara relatifnya tidak terkesan, tetapi tetap membuat pengeluaran i-Lestari dan i-Sinar, maka dianjurkan mencampurkan jumlah itu dengan harta yang lain untuk dizakatkan.

“Bagi mereka yang tiada pendapatan namun memiliki harta yang cukup dan tidak terkesan secara langsung, misalnya mempunyai jumlah simpanan yang tinggi, golongan pesara yang tiada komitmen atau mereka yang tidak berkerja tetapi mempunyai harta yang mencukupi dan mampu menyara hidup, maka pengeluaran yang melebihi nisab juga perlu dizakatkan,” katanya.

Menurutnya, seperti syarat wajib zakat, pemilik harta mestilah seseorang yang beragama Islam kerana zakat disyariatkan kepada orang Islam sahaja.

Orang ramai yang mempunyai kemusykilan boleh berhubung dengan PPZ-MAIWP di talian 1300885757 atau emel ke [email protected]

Semalam KWSP memaklumkan permohonan kemudahan i-Sinar yang dikemukakan sebelum 25 Februari akan diberi kelulusan secara berperingkat dan bayaran akan dibuat mulai semalam susulan pemansuhan kriterianya bulan lalu.

Ia membabitkan permohonan yang masih menunggu keputusan kelulusan dan yang berstatus tidak lulus, sebelum penambahbaikan i-Sinar tanpa kriteria dilaksanakan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seramai 52 Pengedar, Penagih Dadah Ditahan

KOTA KINABALU: Polis Kota Kinabalu menahan seramai 52 individu membabitkan pengedar dan penagih dadah di beberapa lokasi di daerah ini bermula 14 September dan berakhir kelmarin.

Semua suspek berusia 16 hingga 57 tahun ditahan hasil 20 serbuan yang dijalankan pasukan polis dari Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu.

Pemangku Ketua Polis Daerah Kota Kinabalu Superintendan Geogre Abd Rakman berkata, serbuan dijalankan menerusi Op Sarang yang bertujuan mengenal pasti serta mengambil tindakan terhadap bukan sahaja ahli sindiket pengedaran dadah tetapi juga untuk membanteras masalah penagih yang semakin berleluasa.

“Keseluruhan tangkapan dalam tempoh seminggu menerusi 20 serbuan iaitu seramai 52 individu ditahan termasuk serbuan pada 18 September hingga kelmarin di pekan Inanam, Kampung Sembulan dan Kampung Labou.

“Daripada jumlah yang ditahan itu, tiga individu adalah pengedar manakala 21 individu bagi kesalahan memiliki dadah dan diikuti 28 individu membabitkan kesalahan urin,” katanya dalam kenyataan media hari ini.

Geogre berkata, seramai 31 ditahan adalah warga tempatan manakala 21 lagi adalah warga asing.

“Jumlah keseluruhan rampasan dadah bagi tempoh itu adalah sebanyak 14.87 gram dadah jenis syabu dan 9.7 gram dadah ketamin yang dianggarkan bernilai RM2,198 mengikut harga dadah semasa.

“Kes disiasat mengikut Seksyen 39A(1) Akta Dadah Berbahaya (ADB) 1952, Seksyen 12(2) ADB 1952 dan Seksyen 15(1)(A) akta sama,” katanya.

Sementara itu, Geogre berkata usaha untuk membanteras pengedaran dan penagihan dadah di sekitar daerah ini sentiasa diperhebatkan dari semasa ke semasa demi kesejahteraan dan ketenteraman awam dalam daerah Kota Kinabalu.

“Oleh itu, bagi mempertingkatkan lagi pembanterasan jenayah dadah, usaha orang awam juga diperlukan dengan menyalurkan maklumat ke hotline IPD Kota Kinabalu ditalian 088529220,” ujarnya. -SabahNewsToday


ESSCom Kenal Pasti Tali Barut Kumpulan Penculikan Untuk Wang Tebusan

SEMPORNA: Kawasan Keselamatan Khas Pantai Timur Sabah (ESSCom) telah mengenal pasti tali barut yang membantu kumpulan penculikan untuk wang tebusan di perairan pantai timur Sabah.

Komander ESSCom Datuk Ahmad Fuad Othman berkata pihaknya memberi amaran keras kepada mereka agar menghentikan perbuatan itu atau berdepan tindakan tegas dan gerak-geri mereka juga sedang diperhatikan pihak berkuasa.

“Tali barut ini bukan sahaja orang Palau, ada orang tempatan dan pendatang tanpa izin, hentikan (menjadi tali barut), kita tahu mahu cari mereka di mana,” katanya pada sidang media di sini hari ini.

Sejak tahun 2000, daripada 27 kes penculikan untuk wang tebusan yang berlaku di pantai timur Sabah, sebanyak 80 peratus individu mahupun kumpulan terlibat berjaya dikesan dan ‘disingkirkan’ termasuk ditembak mati.

Ahmad Fuad berkata hubungan baik dengan rakan setugas di Filipina membolehkan agensi itu menyelesaikan kes-kes penculikan walaupun penculik terlibat berada di negara jiran tersebut.

“Sama ada di sini (Sabah) atau sana (Filipina) kita akan berjaya ambil tindakan, tunggu masa cepat atau lambat dan sebab itu saya beri amaran jangan cuba menculik dalam Zon Selamat Timur Sabah (ESSZone),” katanya.

Sementara itu, beliau berkata bagi memperkasa kawalan keselamatan di perairan mahupun daratan ESSZone, kerajaan diharap dapat menimbangkan penambahan radar teknologi tinggi, aset bot, pos kawalan keselamatan air serta penambahan batalion Pasukan Gerakan Am.

Berkaitan Operasi Cegah Pati (OCP) Laut dan Daratan, beliau berkata pasukan keselamatan di ESSZone telah melakukan pemeriksaan kepada 493,273 individu, manakala 118 individu telah didakwa di mahkamah membabitkan 49 kes termasuk penyeludupan dengan jumlah rampasan RM5.7 juta.

Ahmad Fuad berkata baru-baru ini juga, pihaknya telah menerima senjata api dengan nilai RM7 juta daripada kerajaan bagi mengukuhkan keselamatan di kawasan ESSZone. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sidang Akhbar Khas Anwar Jam 2 Petang Ini

KUALA LUMPUR – Setelah meninggalkan media tanpa sebarang kenyataan sebaik keluar dari Istana Negara, Presiden Parti Keadilan Rakyat (PKR), Datuk Seri Anwar Ibrahim dijadualkan akan mengadakan sidang akhbar khas bagi membuat pengumuman penting berkaitan pertemuan beliau menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.

Pengarah Komunikasi PKR, Fahmi Fadzil mengesahkan perkara itu dalam satu makluman kepada media sebentar tadi.

Sidang akhbar itu akan berlangsung di Clarke 1, Level 6, Hotel Le Meridien, Kuala Lumpur.

Terdahulu Ahli Parlimen Port Dickson itu tiba di Istana Negara melalui pintu dua kira-kira jam 10.25 pagi dan sebelum kenderaan yang membawa beliau keluar kira-kira sejam kemudian.

Beliau hanya melambai dan tersenyum kepada media yang berpusu-pusu cuba mendapatkan kenyataan beliau.

Pertemuan Anwar menghadap baginda Yang di Pertuan Agong adalah bagi mempersembahkan keterangan lengkap mengenai jumlah majoriti ahli Parlimen yang didakwa menyokongnya bagi membentuk kerajaan seperti dinyatakan dalam sidang akhbarnya pada 23 September lalu. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nak markah tinggi, seks dulu…

GARA-GARA meminta habuan seks dari penuntut wanita yang terdesak mendapatkan markah tinggi, pensyarah universiti di Lagos, Nigeria bakal berdepan hukuman penjara kerana kelakuan tidak senonohnya itu.

Hakim Maurine Onyetenu dari Mahkamah Tinggi Persekutuan di Osogbo, semalam mendapati Richard Akindele, iaitu profesor di Universiti Obafemi Awolowo di Ile-Ife didapati melakukan kesalahan rasuah dan gangguan seksual.

Namun, peguamnya meminta supaya Akindele dibenarkan membuat rayuan di atas pertuduhan pada 19 November lalu, bagaimanapun ditolak hakim.

“Isu seperti ini terlalu berleluasa di institusi pengajian tinggi bila mana anak-anak yang dihantar ke universiti dan pulang ke rumah memberitahu kami bahawa pensyarah mahu melakukan seks dengan mereka.

“Inilah masanya untuk mahkamah mula menegakkan hak keadilan kepada kanak-kanak, terutamanya pelajar perempuan,” kata Hakim Onyetenu.

Dalam kes ini, Akindele didapati bersalah atas semua empat pertuduhan dan dia dijatuhi hukuman penjara selama dua tahun.

Dia ditangkap dan dipecat dari jawatannya pada Jun lalu. -AFP


Cara untuk Menyelamatkan Diri Daripada Kereta yang Terjunam Ke Dalam Air

Baru-baru ini Malaysia digemparkan dengan berita mengenai kemalangan jalan raya membabitkan kereta Mazda CX-5 yang terbabas di Jambatan Pulau Pinang lalu terhumban ke dalam laut.

Berdasarkan maklumat, usaha untuk menyelamatkan mangsa dan menaikkan kereta itu menggunakan bantuan kren.

Kejadian sebegini bukan pertama kali berlaku, dalam beberapa kes ada kemalangan kenderaan yang terhumban ke dalam sungai turut membabitkan kanak-kanak.

Pernahkan anda terfikir apa yang perlu dilakukan sekiranya kereta tercampak ke dalam air?

Dalam kekalutan kereta yang kian tenggelam, seseorang itu hanya mempunyai beberapa saat untuk bertindak dan menyelamatkan diri.

Bagi anda yang tidak tahu apa perlu dilakukan, jom pelajari panduan keselamatan melalui video di bawah.

Dua aspek penting dalam keadaan ini adalah waktu yang diambil untuk bertindak dan kepantasan untuk berbuat demikian.

Sesebuah kereta tidak akan tenggelam dengan segera. Ini bermakna ada peluang kecil untuk cuba menyelamatkan diri.

Perkara utama yang paling perlu anda ingat ialah untuk tidak sesekali membuka pintu kereta anda. Tekanan air yang kuat akan menyukarkan usaha anda.

Lagipun, tindakan ini akan membuatkan lebih banyak air masuk dan akhirnya menyebabkan kereta anda tenggelam dengan lebih cepat.

Sebaliknya, cuba turunkan cermin tingkap, tanggalkan tali pinggang keledar dan berenang keluar.

Jika anda mengambil masa terlalu lama untuk bertindak, tekanan air akan menekan cermin tingkap itu hingga ia tak boleh digerakkan langsung. Ini bermakna anda perlu pecahkan cermin itu.

Jangan cuba pecahkan cermin di hadapan kereta kerana ia telah dicipta untuk melawan impak kuat. Sebaliknya, sasarkan cermin tepi.

Gunakan kaki untuk tendang pada bahagian atas tingkap, ataupun tanggalkan tempat letak kepala di tempat duduk anda dan “cucuk” di bahagian bawah tingkap.

Selepas memecahkan tingkap, cepat-cepat tarik nafas panjang dan berenang menerusinya untuk ke permukaan air.

Selain itu, anda juga boleh menggunakan alat khas yang ada dijual di pasaran untuk memecahkan tingkap kereta. Ia boleh disimpan di dalam peti simpanan kereta atau dilekatkan bersama loket gantungan kunci anda.

Jika kereta anda terbalik dan tali pinggang keledar kereta menyekat anda daripada bergerak, alat ini juga boleh memotong tali berkenaan.


Air mata Agong lambang kasih anakanda

KEPERIBADIAN dan kasih seorang anakanda yang dimiliki Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah menyentuh hati semua yang berada di Balairung Seri Istana Abu Bakar di Pekan, hari ini.

Keberangkatan tiba Al-Sultan Abdullah pada 10.40 pagi dengan diiringi anakanda baginda, Tengku Mahkota Pahang Tengku Hassanal Ibrahim Alam Shah, meruntun hati semua yang berada di Balairung Seri apabila baginda dilihat sebak dan kerap mengesat air mata.

Suasana bertambah sebak apabila baginda memeluk kekanda-kekanda baginda di hadapan jenazah Almarhum Paduka Ayahanda Sultan Ahmad Shah Al-Musta’in Billah ibni Sultan Abu Bakar yang ditempatkan di ruangan tengah Balairung Seri itu.

Al-Sultan Abdullah seterusnya berkenan menunaikan solat jenazah yang diimamkan Mufti Pahang Datuk Seri Abdul Rahman Osman, dan sekali lagi dilihat mengesat air mata sebaik sahaja solat selesai.

Baginda seterusnya memeluk dan dilihat menenangkan Raja Permaisuri Agong Tunku Azizah Aminah Maimunah Iskandariah yang sebelum itu memberi ruang kepada Al-Sultan Abdullah untuk memberi penghormatan terahir kepada almarhum.

Almarhum Sultan Ahmad Shah yang juga Sultan Pahang kelima mangkat di Institut Jantung Negara (IJN) di Kuala Lumpur pada 8.50 pagi semalam, dan Istiadat Pemakaman Diraja dijadualkan selepas Zohor hari ini.

Al-Sultan Abdullah yang difahamkan berada di luar negara semalam, bergegas berangkat pulang ke sini bagi menziarah dan menghadiri istiadat tersebut.

Baginda turut berkenan mencemar duli bertemu dengan orang kenamaan, rakyat dan pelajar tahfiz yang berada di Balairung Seri, yang merupakan peribadi baginda untuk menyantuni mereka pada setiap acara di istana.

Sepanjang bertemu rakyat, Al-Sultan Abdullah yang berkabung dengan pakaian serba putih juga beberapa kali dilihat mengeluarkan sapu tangan untuk mengesat air matanya.

Baginda seterusnya berkenan menerima menghadap Perdana Menteri Tun Dr Mahathir Mohamad dan isteri, Tun Dr Siti Hasmah Ali yang tiba pada 11.05 pagi bagi memberi penghormatan terakhir dan antara pembesar negara yang hadir ialah Menteri Kemunikasi dan Multimedia Gobind Sigh Deo, Menteri Kewangan Lim Guan Eng.

Turut hadir memberikan penghormatan terakhir ialah Ketua Polis Negara Datuk Seri Abdul Hamid Bador, bekas Perdana Menteri Datuk Seri Najib Tun Razak dan isteri Datin Seri Rosmah Mansor.

Setakat 12.05 tengah hari, Istana Abu Bakar terus menerima kunjungan tetamu kenamaan yang ingin memberi penghormatan terakhir kepada almarhum.

Jenazah almarhum dijadualkan akan dibawa ke Masjid Sultan Ahmad Shah di sini dengan menaiki Pedati Diraja yang akan ditarik anggota Angkatan Tentera Malaysia dan Polis Diraja Malaysia pada 1 tengah hari untuk disolatkan dan dimakamkan di Makam Diraja di Pekan. – BERNAMA


Terumbu Karang Pulau Mabul Yang Rosak Dilanggar Tongkang Akan Dipulihkan

SEMPORNA, 26 Jun : Kementerian Pelancongan, Kebudayaan dan Alam Sekitar Sabah, akan memastikan terumbu karang di perairan Pulau Mabul dekat sini, yang rosak akibat dilanggar ‘barge’ atau tongkang membawa muatan bahan binaan semalam, menjalani proses restorasi.

Menterinya Datuk Jafry Ariffin berkata, penyelam daripada Taman-Taman Sabah serta Jabatan Perikanan, sudah diarahkan melakukan penilaian awal kerosakan seterusnya merancang program restorasi, di kawasan terumbu karang yang rosak.

“Selain membuat penilaian tahap kerosakan, jika sesuai proses restorasi awalan juga akan dilaksanakan serta-merta, untuk posisikan semula terumbu karang yang rosak dan terbalik, agar boleh terus hidup, tongkang itu telah dialihkan daripada terumbu karang tersebut,” katanya dalam kenyataan di sini hari ini.

Semalam, media melaporkan terumbu karang di kawasan menyelam dikenali sebagai Paradise One di Pulau Mabul di sini, rosak akibat dilanggar  tongkang berkenaan.

Jafry berkata, pihaknya difahamkan tongkang itu membawa bahan binaan bagi projek pembinaan pangkalan operasi hadapan (FOB), di Kawasan Keselamatan Khas Pantai Timur Sabah (ESSCom).

“Mengikut rekod di Jabatan Perlindungan Alam Sekitar, projek berkenaan diberikan kelulusan Laporan Cadangan Langkah-Langkah Pengurangan (PMM Report) pada 8 Feb lalu, dan siasatan akan dijalankan sama ada terdapat pelanggaran dalam syarat kelulusan PMM yang dikeluarkan,” katanya.

Beliau berkata, kawasan terbabit tidak dilindungi sama ada di bawah Taman-Taman Sabah atau Jabatan Hidupan Liar Sabah, menyukarkan tindakan penguatkuasaan undang-undang ke atas insiden tersebut.

“Jabatan Perikanan Sabah juga tidak mempunyai peruntukan undang-undang untuk menangani kerosakan terumbu karang di luar kawasan yang dilindungi, kerana tidak terkandung dalam Akta Perikanan 1985,” katanya.

Namun Jafry berkata isu kekurangan daripada segi bidang kuasa dan penguatkuasaan itu akan ditangani bagi memastikan Sabah mempunyai peruntukan undang-undang lebih ketat berkaitan perlindungan alam sekitar.

“Perkara ini serius, kerana merosakkan terumbu karang yang umumnya mengambil masa ratusan tahun untuk tumbuh dan jarang ditemui selain menjadi habitat pembiakan pelbagai hidupan marin,” katanya.

Beliau berkata, perkara itu penting kerana perairan Semporna menjadi salah satu tumpuan penyelam skuba antarabangsa mahupun domestik.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Warga Emas Sumbat 28 Bebola Magnet Dalam Alat Sulit & Tersangkut

Seorang lelaki warga emas berusia 58 tahun di China mengalami kesukaran untuk membuang air kecil selepas memasukkan 28 bebola magnet ke dalam alat sulitnya.

Lelaki itu memberitahu doktor, dia tidak ingat bila dia memasukan objek itu tetapi percaya ia dilakukan ketika dia sedang bermimpi pada Sabtu lalu.

Pada awalnya, warga emas berkenaan enggan mendapatkan bantuan dan menyangka dapat mengatasi masalah itu sendirian.

Namun, keadaan menjadi buruk apabila dia mengalami kesukaran untuk membuang air kecil lalu datang ke hospital untuk mendapatkan bantuan.

Dr Yin Chuanmin dari Hospital Daxing berkata, pesakit pada awalnya hanya memaklumkan dia memasukkan satu bebola magnet dalam alat sulitnya.

Tetapi selepas menjalani x-ray, terdapat banyak bebola magnet dikesan tersangkut dalam organnya itu.

Imej x-ray menunjukkan kesemua bebola magnet itu bercantum menjadi satu ketulan yang besar.

Pakar bedah terpaksa mengeluarkan bebola magnet berwarna warni itu melalui pembedahan mikro dan mengeluarkannya menggunakan gegelang magnet.

Warga emas berkenaan dilaporkan stabil dan doktor menasihatkan orang ramai tidak memasukkan bendasing ke dalam alat sulit kerana ia boleh menyebabkan jangkitan.


Anak Angkat Dari Neraka

NEW YORK: Satu pasangan suami isteri hidup dalam ketakutan selepas mengetahui anak angkat mereka yang disangka berusia enam tahun sebenarnya seorang wanita dewasa yang menyamar sebagai kanak-kanak.

Lebih menakutkan wanita itu juga mempunyai masalah mental dan pernah beberapa kali cuba membunuh mereka termasuk menikam pisau serta meletakkan racun dalam minuman.

Kisah Kristine, 45, dan bekas suaminya, Michael Barnett, 43, bermula apabila mereka mengambil seorang budak perempuan dari Ukraine yang menghidap penyakit tulang sebagai anak angkat pada 2010.

Sijil kelahiran budak perempuan itu yang dikenali sebagai Natalia menunjukkan dia ketika itu berusia enam tahun tetapi sebenarnya berumur hampir 21 tahun.

Natalia dipercayai menghidap sejenis penyakit yang menyebabkan dia tidak membesar dan dia juga mempunyai masalah mental.

Dalam satu wawancara dengan DailyMailTV baru-baru ini, Kristine memberitahu, semuanya kelihatan normal pada Natalia tetapi mula mengesyaki ada sesuatu pada anak angkatnya itu apabila dia datang bulan serta mempunyai bulu kemaluan.

“Dia juga boleh bercakap seperti orang dewasa. Saya juga pernah melihat dia mencampurkan peluntur ke dalam minuman saya dan cuba menikam kami ketika tidur.

“Keadaan itu menyebabkan kami hidup dalam ketakutan hingga tidak boleh tidur malam kerana bimbang Natalia masuk ke bilik kami,” katanya.

Menurutnya, sangkaan mereka ternyata benar apabila pemeriksaan kesihatan dilakukan terhadap Natalia mendapati dia sudah dewasa dan turut menghidap penyakit mental. – Agensi

Mereka juga berusaha mendapatkan perintah mahkamah untuk mengesahkan bahawa Natalia sebenarnya seorang wanita dewasa dan dihantar untuk menjalani rawatan mental.

Pasangan itu yang kini sudah berpisah kemudian meninggalkan Natalia di sebuah apartmen di Lafayette, Indiana pada 2013 tetapi mereka didakwa polis kerana mengabaikan kanak-kanak.

Menurut Daily Mail, pasangan itu tidak tahu di mana Natalia berada dan mereka bimbang wanita itu mungkin menyamar sebagai kanak-kanak lagi dan diambil sebagai anak angkat.


Pelajar Istimewa KV Keningau Menang World Changer

KENINGAU: Muhammad Aizat Izzuddin Bin Azme, pelajar berkeperluan khas dari Kolej Vokasional Keningau, telah diiktiraf dengan anugerah World Changer oleh persatuan antarabangsa, Special Education Network & Inclusion Education (SENIA) bagi bulan Mei 2021.

Pengiktirafan tersebut yang dianugerahkan setiap bulan adalah bertujuan untuk mempertengahkan individu yang telah memartabatkan golongan individu istimewa serta pendidikan khas melalui sumbangan mereka dalam bidang tertentu.

Pada 1 Mei 2021, Aizat Izzuddin telah diumumkan sebagai penerima anugerah tersebut atas penglibatan aktifnya dalam bidang seni persembahan dan seni visual melalui penyampaian puisi dan cerita serta hasil ilustrasi dan poster yang dilukisnya.

Pada tahun 2020, Aizat Izzuddin telah mempersembahkan beberapa cerita pendek dan puisi yang bertemakan budaya etnik Sabah bersama rakan kelasnya di festival sastera anjuran sebuah persatuan di Brunei.

Festival tersebut yang dikenali sebagai “Tiny Lit Fest” dilaksanakan selama seminggu secara bersemuka dan dalam talian.

Pada awal tahun 2021, Aizat bersama dua lagi rakan kelasnya mewakili Malaysia bertanding di Asian English Olympics dalam kategori penyampaian cerita.

Mereka bertiga merupakan peserta berkeperluan khas yang pertama menyertai pertandingan tersebut. Aizat turut melukis ilustrasi untuk persembahan yang berbentuk animasi dan dia juga pernah menyertai pertandingan melukis poster di peringkat kebangsaan.

Sumbangannya dalam bidang seni berjaya membuktikan kemampuan pelajar berkeperluan khas untuk berjaya dalam bidang yang mereka minati setanding dengan pelajar-pelajar lain.

Pengarah KV Keningau, Johari @ Jaibet Bin Sabin, meluahkan rasa gembiranya dengan pengiktirafan yang diberikan kepada Aizat Izzuddin kerana ianya menunjukkan betapa pentingnya pendidikan inklusif dimana kesemua pelajar diberi peluang dan bimbingan secara sama rata tanpa mengetepikan sesiapa terutamanya golongan pelajar istimewa.

Dia mengucapkan terima kasih kepada tenaga pengajar pendidikan khas yang gigih membantu para pelajar ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa culik Abu Sayyaf diselamatkan

Kota Kinabalu: Nelayan rakyat Malaysia yang diculik kumpulan Abu Sayyaf tahun lepas diselamatkan di Sulu pada Khamis tapi dilaporkan berada dalam keadaan kritikal selepas ditembak kumpulan itu, seorang jurucakap tentera Filipina memberitahu Harian Ekspres.

Jari Abdullah, 34, diculik bersama-sama dua rakyat Indonesia dari bot mereka di perairan Terumbu Pegasus dekat Kinabatangan pada 6 Disember.

“Mangsa baru sahaja diselamatkan hari ini (Khamis) tetapi dia berada dalam keadaan kritikal ketika ini kerana kumpulan Abu Sayyaf sempat menembaknya sebelum anggota tentera dapat menyelamatkannya.

“Dia diselamatkan di Pulau Simisa dan diterbangkan ke hospital tentera di Zamboanga,” jurucakap Pusat Pemerintah Mindanao Barat, Tentera Filipina, Kolonel Gerry Besana, memberitahu akhbar ini, malam tadi.

Februari lalu, isteri Jari, Nadin Junianti Najiri, merayu kepada pihak berkuasa Malaysia agar menyelamatkan suaminya selepas menerima panggilan telefon daripada penculik-penculik yang mengancam untuk mencederakannya jika tiada rundingan dengan Kerajaan Malaysia.

Pada September tahun lalu, dua nelayan Indonesia, Samsul Sangunim dan Usman Yonos, diculik oleh kumpulan yang sama di perairan Semporna.

Usman, 30, melepaskan diri daripada penawannya di Sulu sebelum diselamatkan penduduk tempatan dan diserahkan kepada tentera Filipina pada Disember tahun lepas.

Pada Januari tahun ini, Samsul dilihat berlutut di dalam lubang di sebuah hutan, merayu sambil diacu senjata untuk meminta bantuan, dalam satu video yang menjadi tular. Dia diselamatkan beberapa hari kemudian.

Sebelum ini, Harian Ekspres dalam satu eksklusif Februari lepas melaporkan bahawa Abu Sayyaf telah menuntut wang tebusan 10 bilion rupiah atau RM3 juta bagi dua warga Indonesia, Heri Ardiansyah, 19, dan Hariadin, 45, yang diculik bersama Jari.

Penculikan di Semporna itu mengakhiri keredaan hampir dua tahun dalam kejadian penculikan di timur Sabah, yang bersempadan dengan Laut Sulu, yang pernah digambarkan sebagai salah satu kawasan lanun dan penculikan paling berbahaya di dunia.

Penculikan paling terkenal di timur Sabah berlaku pada 2000 apabila Abu Sayyaf menculik 21 orang termasuk pelancong Barat, dari pulau Sipadan yang terkenal di seluruh dunia sebagai tapak menyelam. – Harian Ekspres


Sabah Belum Berhasrat Bina Hospital Tambahan Tampung Pesakit Covid-19, Kata Hajiji

KOTA KINABALU: Ketua menteri, Hajiji Noor berkata, kerajaan negeri belum berhasrat untuk membina hospital tambahan bagi menampung pesakit Covid-19 di negeri berkenaan.

Katanya, ketika ini Sabah mempunyai 11 buah hospital kerajaan yang dijadikan pusat rawatan Covid-19 bagi kes pesakit di tahap 3 hingga 5.

“Ia termasuk Hospital Queen Elizabeth (QEH), Hospital Wanita & Kanak-Kanak, Hospital Duchess of Kent di Sandakan, Hospital Tawau, Hospital Lahad Datu, Hospital Keningau, Hospital Kota Marudu, Hospital Kudat, Hospital Semporna, QEH 2 dan Hospital Tambunan.

“Sementara itu bagi menangani kes Covid-19 tahap 1 dan 2, sebanyak 35 pusat kuarantin dan rawatan Covid (PKRC) dibuka, malah hospital medan di Tawau telah dibina dengan kerjasama Angkatan Tentera Malaysia (ATM),” katanya dalam sidang Dewan Undangan Negeri (DUN) Sabah di sini, hari ini.

Sementara itu, Hajiji berkata sebanyak 542,523 ujian saringan Covid-19 (RT-PCR dan RTK Antigen) dijalankan bagi tempoh 1 Feb sehingga semalam.

Katanya, daripada jumlah itu, sebanyak 23,095 kes dikesan positif Covid-19.

“Kadar kebolehjangkitan atau R-naught (R0) di Sabah sehingga 15 Nov adalah 1.03, maksudnya seseorang yang positif boleh menjangkiti seorang lagi individu lain atau kontak rapat.

“Dari segi bilangan sampel dalam makmal, setakat semalam masih terdapat 3,755 sampel berada di makmal,” katanya.

Beliau berkata, kerajaan menerusi Kementerian Kesihatan (KKM) mengambil langkah perlu untuk mengurangkan bilangan sampel dalam makmal seperti menggunakan sumber luar atau ‘outsourcing’ ke makmal swasta.

“Untuk makmal kerajaan, 2,700 sampel boleh diproses dalam sehari, iaitu di makmal kesihatan awam Kota Kinabalu, makmal Universiti Malaysia Sabah dan makmal QEH.

“Di samping itu, KKM menyediakan prosedur operasi standard baru, iaitu penggunaan Rapid Test Kit (RTK) Antigen sebagai ujian makmal untuk kes Covid-19 di Sabah,” katanya.

Beliau berkata demikian ketika menjawab soalan lisan daripada Adun PKR, Christina Liew (Api-Api) sama ada kerajaan berhasrat membina hospital tambahan serta langkah bagi menangani 12,000 sampel ujian swab Covid-19 yang masih belum diproses di negeri itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


STAR Kecewa Isu Politik Dibincang Tanpa Pendapat Sabah & Sarawak

KOTA KINABALU : Presiden Parti Solidariti Tanah Airku (STAR), Datuk Seri Panglima Dr Jeffrey Kitingan menyatakan kekecewaannya berhubung isu kestabilan politik banyak dibincangkan di Semenanjung.

Beliau yang juga Timbalan Ketua Menteri Sabah berkata, banyak perkara dibincangkan tanpa meminta pendapat rakyat di Sabah dan Sarawak.

“Seolah-olah kita di Sabah dan Sarawak hanya menjadi penonton drama politik ini dan apabila semuanya telah selesai, kita diminta agar menerima apa sahaja yang ahli politik tanah Melayu rasa adalah yang terbaik untuk persekutuan Malaysia.

“Adalah penting bagi ahli Parlimen Sabah dan Sarawak untuk duduk dan bersatu sekarang. Apa yang kita mahu adalah kerajaan Persekutuan komited untuk menyokong dan melaksanakan hak-hak wilayah dan kewangan kita yang telah lama wujud,” katanya dalam kenyataan pada Sabtu.

Bagaimanapun, Jeffrey berkata, setakat ini hanya Tan Sri Muhyiddin Yassin sebagai Perdana Menteri yang paling peka mengenai hak-hak Sabah dan Sarawak.

“Sekiranya ada yang benar-benar dapat mengatakan bahawa ada Perdana Menteri lain yang akan mendengarkan kami seperti Muhyiddin, saya sedia mendengar. Tetapi pada masa ini, saya tidak percaya ada pemimpin lain sepertinya,” katanya.

Sehubungan itu, beliau berkata, tawaran Muhyiddin untuk bekerjasama dengan parti pembangkang adalah sikap diplomatik terpuji yang harus diterima demi kestabilan politik di negara ini.

Katanya, Muhyiddin bersedia melakukan apa yang perlu untuk memastikan negara berada di landasan yang betul ke arah imuniti kelompok.

“Kerajaan Persekutuan melakukan semua yang mereka mampu untuk menstabilkan ekonomi dan politik.

“Amat menyedihkan apabila beberapa ahli politik tetap berkeras ingin menggagalkan usaha ini seolah-olah mereka hanya memikirkan kedudukan mereka dan bukannya penderitaan rakyat,” katanya.

Tambahnya, Muhyiddin telah menjanjikan beberapa reformasi dan mereka yang setuju dengan pembaharuan ini harus mengambil tawaran itu sementara menunggu Pilihan Raya Umum (PRU) diadakan.

“Apa yang penting sekarang adalah memerangi Covid-19. Jumlah kes harian masih terlalu tinggi untuk mengambil risiko mengadakan PRU,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


16 PTI Antara 21 Individu Ditahan Cuba Rentas Daerah Melalui Lorong Tikus

BELURAN, 13 Feb : Pasukan keselamatan menahan 21 individu yang didapati cuba merentas daerah menggunakan “laluan tikus” dekat sini pagi semalam.

Ketua Polis Daerah Beluran Supt Kasim Muda berkata mereka ditahan sepasukan anggota daripada Batalion 20 Pasukan Gerakan Am (PGA) ketika membuat rondaan di laluan tikus terbabit kira-kira 5.30 pagi.

“Mereka berumur  tiga hingga 41 tahun dan mendakwa berpindah dari sebuah ladang sawit di Telupid ke sebuah lagi ladang di Kinabatangan. Kedua-dua ladang milik sebuah syarikat yang sama.

“Seramai 16 orang daripada mereka tidak mempunyai sebarang dokumen perjalanan yang sah dan dipercayai warga Indonesia, manakala empat merupakan rakyat tempatan dan seorang warga Indonesia mempunyai dokumen yang sah,” katanya dalam kenyataan hari ini.

Kasim berkata pihak berkuasa turut merampas tiga kenderaan pacuan empat roda.

Katanya kes disiasat menurut  Seksyen 6 (1) (c) Akta Imigresen 1959/63 kerana tidak memiliki dokumen perjalanan yang sah dan Seksyen 55E akta sama terhadap pemilik ladang kerana membenarkan warga asing berada di dalam premis. – BERNAMA


Rotan: Ibu Pelajar Tarik Semula Laporan Polis

Polis mengesahkan ibu kepada pelajar perempuan yang dirotan oleh gurunya baru-baru ini, telah menarik balik laporan polis dibuat.

Ketua Polis Johor, Datuk Mohd Khalil Kader Mohd berkata, walaupun penjaga pelajar terbabit berbuat sedemikian, pihaknya tetap meneruskan siasatan mengikut Seksyen 324 Kanun Keseksaan.

“Berkaitan dengan kes rotan yang mana seorang pelajar kena pukul dengan guru dia, repot memang sudah dibuat. Kita siasat di bawah Seksyen 324 Kanun Keseksaan.

“Bagaimanapun, ibu kepada pelajar tersebut telah mengambil keputusan untuk menarik balik repot. Mungkin dia ada perbincangan.

“Dalam aspek itu, itu adalah urusan peribadi. Tetapi urusan pihak polis, siasatan diteruskan,” katanya pada sidang media Majlis Penghargaan Sempena Pertukaran Ketua Polis Johor anjuran Persatuan Polis Bantuan Kontinjen Johor dan Agensi Polis Bantuan Johor di EcoWorld Business Centre, Eco Tropics di sini hari ini.

Terdahulu, tular satu rakaman video berdurasi dua minit 28 saat menunjukkan seorang wanita meminta penjelasan daripada seorang guru lelaki berikutan anak perempuannya dirotan.

Dalam rakaman itu guru berkenaan dilihat memberi penjelasan mengenai tindakannya merotan pelajar terbabit, namun dipertikaikan ibu berkenaan sambil menunjukkan kesan rotan pada tubuh anaknya.


Penerbangan Tambahan Airasia Ke Tawau & Sandakan Akan Dilancar

SANDAKAN: Penerbangan tambahan sempena Tahun Baharu Cina dari Kuala Lumpur ke Sandakan dan Tawau dilihat akan membolehkan lebih masyarakat berasal dari Sandakan dan Tawau dapat pulang ke kampung halamna masing-masing.

Menteri Pengangkutan Anthony Loke berkata, satu penerbangan tambahan setiap hari oleh Syarikat Penerbangan AirAsia itu akan membolehkan lebih ramai rakyat Sabah yang bertugas di Semenanjung Malaysia pulang ke Sandakan dan Tawau bagi meraikan perayaan itu.

Beliau berkata, pakej penerbangan tambahan itu akan dilancarkan pada 7 Januari ini sempena musim perayaan Tahun Baharu Cina.

Katanya, penerbangan tambahan itu tentunya akan membolehkan penumpang memperolehi tiket penerbangan pada harga yang lebih murah berbanding kebiasaannya.

Anthony berkata, penerbangan tambahan sebegitu akan turut dilakukan pada Hari Raya Aidilfitri serta perayaan-perayaan lain.

“Oleh itu, anak muda yang bekerja di Lembah Klang ambil peluang yang ada ini untuk balik ke Sandakan dan Tawau sempena Tahun Baharu Cina,” katanya dalam ucapan sempena Majlis Pecah Tanah Pembesaran Landasan Lapangan Terbang Sandakan, di sini hari ini.

Dalam perkembangan lain, Ketua Menteri Sabah Datuk Seri Panglima Mohd Shafie Apdal melihat penarikan semula nasihat perjalanan kepada pelancong China agar tidak berkunjung ke Sabah akan membantu meningkatkan lagi kemasukan pelancong China ke negeri ini.

Beliau berkata, Kedutaan China di Kuala Lumpur memaklumkan sudah menarik semula nasihat perjalanan yang menyatakan Sabah tidak selamat dikunjungi kerana ancaman penculikan.

Oleh itu, beliau telah menasihatkan Kawasan Keselamatan Khas Pantai Timur Sabah (Esscom) agar memaklumkan kedutaan Amerika Syarikat, China dan Korea bahawa keselamatan Sabah terkawal.

Katanya, jika pelancong luar yakin dengan keselamatan di Sabah, itu akan membolehkan ekonomi di negeri ini terus membangun.


500 Dos Vaksin COVID-19 Disasar Di Kawasan Pedalaman Long Pasia

KOTA KINABALU, 23 Jun : Sebanyak 500 dos vaksin COVID-19 disasar untuk diberikan kepada penduduk di kawasan pedalaman Long Pasia, Sipitang menerusi Program Jiwa Murni, Army Combat Medic Vaccination Programme (ACMVP) selaras Program Imunisasi COVID-19 Kebangsaan.

Markas Divisyen Kelima Infantri, Kem Lok Kawi menerusi kenyataan hari ini memberitahu program kerjasama Angkatan Tentera Malaysia, Kementerian Kesihatan dan Kerajaan Sabah itu akan melaksana pemberian vaksin selama dua hari bermula esok.

Kenyataan itu menyebut pelepasan konvoi program itu disempurnakan Panglima Divisyen Kelima Infantri, Mej Jen Datuk Mohd Halim Khalid pagi ini di perkarangan Markas Divisyen Kelima Infantri di Kem Lok Kawi di sini melibatkan lima kenderaan pacuan empat roda.

“Konvoi ini menggunakan laluan jalan darat melalui Jalan Lok Kawi-Papar-Beaufort-Sipitang-Long Pasia ini diketuai Pegawai Staf 1 Ordnans Lt Kol Manan Husin bersama Tim Combat Medic Vaccination Team (CMVT) 5 Divisyen,” kata kenyataan itu.

Long Pasia terletak di kawasan pedalaman Sabah menempatkan kira-kira 1,000 penduduk  terletak sekitar 300 kilometer dari barat daya Kota Kinabalu, dan juga terletak 1,000 meter atas paras laut di kawasan tanah tinggi Maligan.

Menurut kenyataan itu bekalan vaksin diterima daripada kerajaan Sabah dan dibawa ke kawasan Long Pasia menggunakan kaedah pergerakan helikopter EC725 milik Tentera Udara Diraja Malaysia.

Pelaksanaan Program Jiwa Murni itu bertujuan untuk membantu Sabah mencapai sasaran imuniti kelompok penerima suntikan vaksin COVID-19 bagi penduduk di kawasan pedalamannya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Terkena Renjatan Elektrik

TAWAU: Seorang lelaki maut selepas terkena renjatan elektrik ketika melakukan kerja-kerja penyelenggaraan di Jalan Bunga Raya berhampiran Taman Eastern, dekat sini, pagi tadi.

Dalam kejadian 10.30 pagi itu mangsa berusia 41 tahun dikatakan sedang membuat kerja-kerja penyelenggaraan bersendirian sebelum dipercayai terkena renjatan elektrik dan meninggal dunia di lokasi kejadian.

Ketua Balai Jabatan Bomba dan Penyelamat Malaysia (JBPM) Tawau, Julius John Stephen Jr berkata, pihaknya menerima panggilan kecemasan berhubung kejadian itu pada 10.32 pagi sebelum bergegas ke lokasi kejadian.

Menurutnya, sebaik tiba di lokasi, pihaknya mendapati seorang mangsa lelaki tergantung pada tiang elektrik dipercayai terkena renjatan arus elektrik.

“Kami menurunkan mangsa menggunakan tangga selepas kerja memutuskan bekalan elektrik dijalankan pihak SESB,” katanya menerusi kenyataan di sini, hari ini.

Julius berkata, mangsa disahkan meninggal dunia oleh pegawai perubatan di lokasi kejadian sebelum mayatnya diserahkan kepada polis untuk tindakan lanjut dan operasi tamat kira-kira jam 10.35 pagi. – HMetro


Dua Lelaki Diberkas, Polis Selesai 7 Kes Toreh Beg Tangan Wanita

TANGKAP DUA LELAKI, POLIS SELESAI 7 KES COPET/TOREH BEG DI PASAR TANJUNG TAWAU

TAWAU; 30 SEPTEMBER 2019 (Isnin) – Polis berjaya menyelesaikan tujuh kes curi dengan cara menoreh beg tangan wanita dan Warga emas di pasar Tanjung Tawau yang tular di media sosial sejak tiga bulan lepas selepas menangkap dua lelaki Warga asing di Kawasan Jalan Tanjung Batu, khamis lepas.

Ketua Polis Daerah Tawau, ACP Peter Anak Umbuas dalam kenyataan medianya berkata, kedua-dua lelaki berumur 52 dan 65 tahun itu ditahan semasa berlegar-legar dikawasan berkenaan kira-kira pukul 2.30 petang.

Beliau berkata, siasatan awal mendapati modus operandi dilakukan kedua-dua suspek terbabit adalah mensasarkan golongan wanita dan Warga emas khususnya yang membawa beg sandang lalu menoreh beg tersebut menggunakan pisau tajam atau pisau cukur (gillete).

Katanya, kedua-dua suspek kini direman sehingga rabu untuk siasatan mengikut Seksyen 379 Kanun Keseksaan.

Menurut ACP Peter, polis kini giat mengesan seorang lagi suspek yang belum dikenalpasti identitinya yang dipercayai turut terlibat dalam kes toreh beg di Pasar terbabit.

Justeru, beliau berharap orang ramai yang mempunyai maklumat berhuhung suspek boleh menyalurkan maklumat terbabit di IPD Tawau.


Tauke Tayar Sadong Jaya Disamun Selepas Leher Dan Dada Kanan Ditikam

TAUKE TAYAR SADONG JAYA DITIKAM, DISAMUN

KOTA KINABALU: Seorang peniaga parah ditikam di bahagian leher dan dada kanan dalam kejadian samun di Sadong Jaya, Jalan Karamunsing, di sini, semalam.

Dalam kejadian kira-kira jam 8 pagi itu, mangsa lelaki berusia 72 tahun sedang membaca surat khabar seorang diri di dalam kereta di hadapan premisnya yang menjual tayar kenderaan.

Mangsa didatangi seorang lelaki dengan mengeluarkan sebilah pisau lalu menyamun mangsa melalui tingkap kenderaan yang terbuka.

Lalu berlaku pergelutan antara mangsa dan suspek sehingga menyebabkan mangsa cedera di rahang kiri, leher dan dada kanan akibat ditikam dengan pisau.

Suspek kemudian melarikan diri dengan merampas jam berjenama berharga puluhan ribu milik mangsa.

Mangsa yang cedera parah kemudian menghubungi keluarganya sebelum memandu kenderaanya seorang diri ke Hospital Queen Elizabeth 1 untuk mendapatkan rawatan.

Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan menerima laporan mengenai kejadian itu dan polis sedang menjalankan siasatan terperinci bagi mengesahkan suspek terbabit.

“Polis sedang giat mengesan suspek terbabit.

“Kes disiasat mengikut Seksyen 394 Kanun Keseksaan kerana melakukan samun hingga mendatangkan kecederaan,” katanya.


Malaysia Mohon Batal Anugerah RM63 Bilion Kepada Waris Sultan Sulu

KUALA LUMPUR: Kerajaan Malaysia memfailkan permohonan kepada mahkamah timbang tara di Perancis untuk membatalkan pembayaran anugerah USD14.92 bilion (RM62.59 bilion) kepada waris Sultan Sulu terakhir.

Dalam kenyataan, Perdana Menteri Ismail Sabri Yaakob berkata, tuntutan waris terbabit, menerusi prosiding timbang tara antarabangsa, adalah tidak sah dan melanggar undang-undang.

“Ini (permohonan) bagi memastikan ‘Final Award’ tersebut tidak boleh dikuatkuasakan oleh pihak yang menuntut pada bila-bila masa dan di mana-mana negara dan supaya Malaysia tidak perlu membayar wang pampasan sebanyak RM62.59 bilion seperti yang dituntut,” kata Ismail dalam kenyataan.

Sebelum ini dilaporkan, mahkamah timbang tara Perancis mengarahkan kerajaan Malaysia membayar waris Sultan Sulu atas pelanggaran perjanjian 1878 berkaitan wilayah yang kini Sabah.

Pada Isnin, Menteri Luar Negeri Saifuddin Abdullah berkata keputusan yang dibuat oleh Mahkamah Arbitrasi Paris tidak menjejaskan kedudukan Sabah sebagai sebahagian daripada Malaysia.

Beliau berkata Malaysia telah beberapa kali menegaskan bahawa ia tidak melayan sebarang tuntutan ke atas Sabah, yang telah diiktiraf oleh Pertubuhan Bangsa-Bangsa Bersatu (PBB) dan masyarakat antarabangsa sebagai sebahagian daripada Malaysia pada 16 Sept 1963.

“Perlu ditegaskan bahawa kerajaan Malaysia tidak berdiam diri tetapi telah mengambil beberapa langkah untuk menghentikan prosiding tuntutan,” katanya ketika menggulung perbahasan usul Menjunjung Kasih Titah Diraja bagi kementeriannya.

Terdahulu, Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata kerajaan tidak mengiktiraf tuntutan dan keputusan timbang tara itu.

Katanya, ini memandangkan hakikat bahawa pelantikan penimbang tara asal, Gonzalo Stampa, di Sepanyol telah dibatalkan dan tidak lagi sah di sisi undang-undang, menyebabkannya tidak boleh memindahkan kerusi timbang tara dari Madrid ke Paris untuk meneruskan prosiding.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


27,000 Dos Vaksin CanSino Akan Diberikan Di Sandakan

SANDAKAN, 6 Sept : Kira-kira 27,000 dos vaksin COVID-19 jenis CanSino akan diberi kepada penduduk di Sandakan, bukan sahaja di pulau tetapi juga di kampung pedalaman dan estet kelapa sawit.

Pengerusi Pasukan Petugas Imunisasi COVID-19 Daerah (CITF) Wong Foo Tin berkata vaksin satu dos kepada penduduk di tempat terpencil di daerah itu dapat mempercepatkan kadar vaksinasi bagi memenuhi sekurang-kurangnya 70 peratus imuniti kelompok menjelang akhir bulan ini.

“Suntikan ini (CanSino di kawasan terpencil) lebih mudah (untuk ditadbir kakitangan kesihatan) kerana sukar bagi mereka (kakitangan kesihatan) untuk kembali memberikan dos kedua,” katanya kepada Bernama di sini hari ini.

Wong yang juga Yang Dipertua Majlis Perbandaran Sandakan, menyeru semua penduduk Sandakan iaitu warga tempatan dan asing termasuk mereka yang tidak mempunyai dokumen, yang mempunyai akses lebih mudah ke pusat pemberian vaksin (PPV) untuk merebut peluang mendapatkan vaksinasi percuma secara jumpa terus di mana-mana tujuh PPV yang diwujudkan di daerah itu.

PPV tersebut ialah Dewan Masyarakat Sandakan, Dewan Hakka, Dewan Tiong Hua, Dewan Yu Yuan, Dewan Libaran, Dewan Gum-Gum dan Dewan Program Perumahan Rakyat Batu Sapi.

Wong berkata daripada 363,100 penduduk berusia lebih 18 tahun di Sandakan, kira-kira 190,000 masih belum mendaftar dengan aplikasi MySejahtera, justeru masih belum mendapat suntikan vaksin.

Beliau juga menolak khabar angin oleh pihak tertentu yang menyebarkan dakyah bahawa pihak berkuasa akan menahan pendatang tanpa izin berdasarkan kad vaksin yang dikeluarkan kepada mereka.

“Semua tuduhan liar ini adalah tidak berasas dan mempunyai niat jahat untuk mengganggu proses vaksinasi di Sandakan.

“Kita harus ingat bahawa melalui program vaksinasi dan dengan peratusan vaksinasi yang tinggi dalam masyarakat, akan menjamin keselamatan dan membebaskan Sandakan daripada jangkitan COVID-19,” tegas beliau.

Sementara itu, Pegawai Kesihatan Sandakan Dr Johari Awang Besar berkata penduduk di Kampung Bahagia, kawasan terpencil di Batu Sapi, yang pertama akan disuntik dengan vaksin satu dos.

“Vaksin CanSino ini lebih sesuai diberi kepada penduduk di kawasan Batu Sapi kerana terdapat banyak perkampungan air, termasuk penduduk pulau.

“Kami juga akan menguruskan vaksin untuk penduduk di ladang kelapa sawit… kami akan membantu sesiapa sahaja asalkan mempunyai bekalan yang mencukupi,” katanya. – BERNAMA


Terkini: Gempa Bumi Kuat 5.3 Magnitud Gegarkan Filipina

Gempa bumi kuat bermagnitud 5.3 pada skala Richter dilapor melanda Mindanao, Filipina pada pukul 8.45 malam (waktu Malaysia).

Jabatan Meteorologi Malaysia (MetMalaysia) dalam satu kenyataan memaklumkan gegaran itu berlaku kira-kira 134km utara dari Kepulauan Talaud, Indonesia dengan kedalaman 98km.

Bagaimanapun, gempa itu tidak membawa ancaman tsunami kepada Malaysia.

Gempa bumi sederhana b'laku di Mindanao, Filipina pd 8:45 mlm, 20 Mei 2020Koordinat : 5.3° U dan 126.3° TMagnitud : 5.3 skala RichterJarak : 134km Utara dari Kepulauan Talaud,IndonesiaKdlmn : 98 kmTiada ancaman tsunami kpd Malaysia.MET Malaysia.#mygempa.met.gov.my pic.twitter.com/UmHxFaPjdt


Penduduk Sim-Sim Harap Jambatan, Wayar Elektrik Terbakar Diganti

SANDAKAN: Penduduk di Kampung Sim-Sim di sini berharap faktor keselamatan di kawasan itu akan dapat diberi perhatian terutamanya jambatan dan wayar elektrik yang perlu diganti selepas terbakar pada 2015.

Menurut penduduk kampung Jita Salleh, 41, walaupun jambatan simen yang menjadi laluan setiap hari penduduk di lorong 20 itu kelihatan kukuh, sebenarnya ia hanya menanti waktu untuk roboh.

Katanya, kayu di bahagian bawah binaan jambatan simen itu hangus terbakar dalam kebakaran itu yang turut memusnahkan kediamannya.

“Wayar elektrik pun terbakar tetapi sehingga sekarang masih belum diganti walaupun sudah dilaporkan kepada pihak yang berkaitan,” katanya ketika ditemui Bernama pada program tinjauan mesra bersama calon DAP bagi Pilihan Raya Kecil Parlimen Sandakan Vivian Wong Shir Yee, hari ini.

Seorang lagi penduduk, Lyn Achmad Adam, 49, berharap jambatan kayu yang rosak menuju ke rumahnya akan dapat diganti.

Katanya, jambatan ke rumahnya itu tidak pernah diganti sejak sekian lama dan berharap masalah itu akan mendapat perhatian.

Sementara itu, Wong berkata hasil lawatan berkenaan beliau dapat melihat beberapa masalah yang dihadapi oleh penduduk di kampung itu yang perlu diberi perhatian khususnya melibatkan aspek keselamatan.

Beliau berkata kampung itu memerlukan alat pemadam api sebagai langkah keselamatan kerana rata-rata rumah di situ diperbuat daripada papan.

“Faktor keselamatan terutamanya jambatan juga perlu dibaiki kerana keselamatan adalah keutamaan kita. Selain itu, masalah tempat letak kereta juga kita sedang usahakan untuk mencari tapak yang sesuai,” katanya.

Kampung Sim-Sim wujud sejak 1876 dibina di pesisir laut. Kini kampung itu terbahagi kepada 24 lorong dan setiap lorong mempunyai beberapa lot rumah. – BorneoToday


Pesawat Air France Paris-Mumbai hilang dari radar selamat mendarat

SEBUAH pesawat Air France dari Paris ke Mumbai telah hilang dari radar selepas pesawat itu tiba-tiba menuju ke Isfahan, Iran.

Kawalan trafik udara FlightRadar24 berkata isyarat pesawat penerbangan AF218 itu hilang dari radar, mencetuskan panik.

Bagaimanapun, pesawat tersebut akhirnya mendarat dan disahkan selamat.

“Ya, mendarat dengan selamat,” kata FlightRadar24 menerusi Twitternya, pada Rabu malam.

ADVERTISEMENTSCROLL TO CONTINUE WITH CONTENTMenurut FlightRadar24, sebuah mesej ralat mengatakan, “Penerbangan tidak dijumpai. Penerbangan AF218 tidak dikesan oleh Flightradar24, sama ada luar dari liputan atau telah mendarat.”

#AF218, Paris-Mumbai, descending near Isfahan and squawking 7700. Reason unknown at the moment. https://www.flightradar24.com/AFR218/206fa30e 32810:38 PM – May 8, 2019201 people are talking about thisTwitter Ads info and privacy

#AF218 update: based on revised schedule filed by Air France, #AF218 not expected to be on the ground long in Isfahan. ETD: 2100 Local time. ETA Mumbai: 0200 (+1) local time.16811:21 PM – May 8, 2019Twitter Ads info and privacy71 people are talking about thisRekod juga menunjukkan pesawat tersebut terbang dari Perancis melalui Eropah dan Asia barat.

Juruterbang pesawat sebelum itu, mengeluarkan kod kecemasan ‘7700 squawk’  sebelum ‘hilang’ di kawasan kaki gunung Iran.

Pesawat itu bertolak dari Paris pada 11:21 pagi waktu tempatan dan dijadualkan tiba di Mumbai pada tengah malam.

Menurut kenyataan dari Air France, pesawat penerbangan AF218 ditukar haluan ke Isfahan berikutan kegagalan pada sistem pengudaraan dalam pesawat tersebut.

Poorna Patel Soni✔@impoornapatel · 2hReplying to @flightradar24

Yes, landed safely.5911:23 PM – May 8, 2019Twitter Ads info and privacySee Flightradar24’s other Tweets

Nilima Puthu@nilimaputhu · 1hReplying to @flightradar24

Why can’t we find this flight? Found it on another site https://www.flightstats.com/v2/flight-tracker-map/AF/218?year=2019&month=5&date=8&flightId=999053223 …

The flight landed in Isfahan. We track each aircraft via its transponder. Other sites may be using estimated tracking based on planned or scheduled times. Thanks!112:09 AM – May 9, 2019Twitter Ads info and privacySee Flightradar24’s other Tweet


Masalah Pengangguran di Sabah Perlu Penyelesaian Segera, Kata Persatuan

KOTA KINABALU: Presiden Persatuan Pusat Latihan Kemahiran, Sistem Latihan Dual Nasional Sabah dan Labuan (PLK-SLDN) Nelson Mosinoh berkata, kerajaan perlu mencari penyelesaian segera bagi mengatasi masalah pengangguran di negeri itu.

Katanya, Sabah tidak boleh menunggu tempoh dua tahun lagi atau sehingga adanya pelaburan langsung asing (FDI) dan syarikat besar melabur bagi menyelesaikan masalah yang dihadapi.

Beliau berkata, sikap menunggu akan memberi kesan buruk kepada psikologi dan sosiologi ribuan rakyat di Sabah yang terjejas teruk dari segi kewangan.

”Banyak yang telah diperkatakan mengenai ‘re-skilling’ dan ‘up-skilling’ untuk mengatasi masalah yang sedang dihadapi susulan pandemik Covid-19.

”Jutaan ringgit juga telah dibelanjakan oleh kerajaan sama ada menerusi Perkeso (Pertubuhan Keselamatan Sosial), HRDF (Tabung Pembangunan Sumber Manusia) dan Sedia (Sabah Economic Development and Investment Authority) untuk memberi kemahiran diperlukan kepada golongan sasaran.

“Namun objektif sebenar dana yang dikeluarkan adalah bagi memastikan setiap peserta mendapat pekerjaan.

”Kekurangan peluang pekerjaan hari ini sangat jelas apabila ribuan perniagaan terpaksa ‘gulung tikar’ dan lebih buruk lagi, industri perkilangan di Sabah sangat kecil untuk membantu mengatasi masalah pengangguran berbanding negeri seperti Sarawak, Selangor, Kuala Lumpur dan Pulau Pinang,” katanya kepada FMT.

Mosinoh berkata, menurut statistik bagi April yang dikeluarkan oleh portal Sistem Insurans Pekerjaan (EIS) Perkeso, terdapat 14,202 jawatan kosong di Sarawak berbanding Sabah 2,370 kekosongan dengan 50% daripadanya di sektor pertanian atau perladangan.

Selain itu katanya, statistik di negeri yang lebih kecil, iaitu Negeri Sembilan juga jauh berbeza dengan 5,063 kekosongan jawatan.

“Justeru di samping memberi fokus kepada ‘re-skilling’ dan ‘up-skilling’ bagi mengekalkan pekerjaan, kerajaan perlu menimbangkan peruntukan bagi melatih pekerja yang diberhentikan kerja serta golongan belia yang belum mempunyai pekerjaan supaya mereka boleh bekerja sendiri.

”Memberi mereka kemahiran baharu sudah pasti akan turut memberi harapan baharu kepada mereka untuk terus ‘survive’,” katanya.

Katanya, apa yang diperlukan kini hanyalah menunjukkan jalan kepada para belia bagaimana untuk berniaga dengan kreativiti masing-masing.

”Kerajaan tidak boleh membataskan sumbernya hanya untuk satu objektif, sebaliknya perlu menjadikan ia lebih fleksibel agar rakyat dapat memanfaatkannya.

”Pakar dari seluruh dunia meramalkan industri pelancongan hanya akan kembali normal pada penghujung 2022, justeru tidak banyak yang dapat dilakukan oleh industri pelancongan di negara kita.

”Mungkin kementerian berkenaan dapat menimbangkan peruntukan pemasaran tahunannya bagi melatih pekerja industri pelancongan yang terkesan.

”Sebagai tambahan, menteri belia dan sukan Sabah juga boleh melihat kepada latihan kemahiran silang kerana saya yakin dengan panduan dan latihan yang betul, peserta mampu menjalankan perniagaan sendiri seterusnya mewujudkan peluang pekerjaan baharu pada masa akan datang,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Musa Aman Tolak Keputusan Bubar DUN Kerana Bahayakan Nyawa Rakyat Sabah

KOTA KINABALU: Tiada keperluan untuk membubarkan Dewan Undangan Negeri (DUN) Sabah dan seterusnya mengadakan pilihan raya negeri mengejut, tegas bekas Ketua Menteri Tan Sri Musa Aman.

Dalam satu sidang media hari ini, Ahli Dewan Undangan Negeri (ADUN) Sungai Sibuga itu berkata, beliau sudah mempunyai 33 akuan bersumpah (SD) ADUN yang menyokong beliau, seterusnya mempunyai majoriti mudah untuk bentuk kerajaan baharu.

Ujarnya lagi, adalah tidak wajar untuk membazirkan wang serta mendedahkan rakyat kepada risiko penularan wabak COVID-19, semata-mata untuk kepentingan peribadi.

“Kalau kita perhatikan dengan keadaan wabak COVID-19 yang melanda negara kita termasuk Sabah, pembubaran DUN adalah langkah tidak wajar. Kerana yang ada hari ini jelas di sini bahawa ada 33 ADUN iaitu simple majoriti membolehkan kita menubuh kerajaan negeri.

“Saya juga kira, kepentingan dan kesihatan rakyat, jadi keutamaan kita dalam buat sebarang keputusan. Jangan sekali kali kita perjudikan nyawa rakyat semata mata untuk kepentingan peribadi dan politik,” katanya lagi.

Awal hari ini, Ketua Menteri Sabah, Datuk Seri Mohd Shafie Apdal hari ini mengumumkan pembubaran Dewan Undangan Negeri (DUN) Sabah.

Dalam satu sidang media khas pada Khamis, Mohd Shafie menjelaskan, pembubaran DUN Sabah itu telah mendapat perakuan Yang Dipertua Negeri Sabah, Tun Juhar Mahiruddin.

Beliau berkata, pilihan raya negeri perlu diadakan dalam jangka masa 60 hari dan beliau akan terus menjadi Ketua Menteri Sabah sementara (caretaker). – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


168 Rakyat Malaysia Terkandas Di Nunukan Dijangka Dibawa Pulang Selasa Ini

KOTA KINABALU: Angka rakyat Malaysia terkandas di Nunukan, Kalimantan Utara (KALTARA) Indonesia yang dikesan kini seramai 168 orang dan usaha giat dijalankan untuk membawa mereka pulang ke tanahair secepat mungkin.

Utusan Borneo dimaklumkan bahawa mereka akan dibawa pulang Selasa ini sekiranya proses dokumentasi dan persefahaman dua hala antara kerajaan Malaysia-Indonesia dicapai.

Ketua Menteri Datuk Seri Mohd Shafie Apdal juga sudah meminta agensi-agensi berkaitan kerajaan mengambil tindakan dan mengarahkan Pembantu Menteri Kewangan Sarifuddin Hata menyelaraskan usaha terbabit.

Sarifuddin yang juga Ahli Dewan Undangan Negeri (ADUN) Merotai berkata Kerajaan Negeri berusaha membantu mereka yang terkandas termasuk penyediaan fasiliti diperlukan.

“Kita masih menunggu laporan Konsulat (Malaysia) di Pontianak Kalimantan Barat dan jika semua berjalan lancar, kita akan usahakan membawa semua balik secepat mungkin.

“Selewat-lewatnya Selasa ini, sebaik kebenaran khas diterima susulan penguatkuasaan Perintah Kawalan Pergerakan (PKP),” katanya ketika dihubungi Utusan Borneo, di sini.

Sarifuddin berkata kesemua mereka yang terkandas diminta mendaftar di Pelabuhan Tunon Taka dan feri penumpang akan disediakan (jika tidak cukup, feri akan ditambah).

Begitupun, bantuan itu tidak termasuk kos perjalanan mengikut feri dari Nunukan ke Tawau, dan mereka juga akan dikuarantin 14 hari sebaik tiba Terminal Feri Tawau.

“Kita nasihatkan rakyat kita jangan ikut laluan tikus demi keselamatan diri khususnya jika melibatkan orang tua, kanak-kanak dan orang yang tidak sihat kerana sangat berisiko.

“Lebih baik jika ikut laluan rasmi, sekurang-kurangnya keselamatan diri lebih terjamin dan kita harap mereka bersabar sementara semua proses selesai dijalankan,” katanya.

Pengarah Imigresen Sabah Datuk Dr Muhamad Sade Mohamad Amin yang dihubungi mengesahkan usaha giat dijalankan dan perkembangan lanjut akan dimaklumkan kemudian.

Rakyat Malaysia yang terkandas, peniaga, Ahmad Rizamsyah Mohd Noor, 28, turut mengesahkan bahawa mereka sudah dimaklumkan boleh balik ke Tawau pada Selasa.

“Alhamdulillah kami sudah menerima khabar gembira itu cuma sekarang kami sengsara sebab terpaksa mencari cara terus bertahan sehingga Selasa kerana kewangan kian terhad.

“Sekarang kami terpaksa berkongsi menyewa bilik dua keluarga,” katanya, namun bersyukur dengan perkembangan baharu yang diterima dan tidak sabar balik ke tanahair.

Rizamsyah juga berterima kasih dengan Ketua Menteri, Kerajaan Negeri, pemimpin, warga Nunukan yang menyumbangkan makanan serta dermawan yang sudi menampung kos perjalanan mereka dari Nunukan ke Tawau.

Sebelum ini, rakyat Malaysia yang terkandas di pulau bersempadan Tawau itu mendapat perhatian ramai berikutan desakan dan tekanan dihadapi selepas tidak dapat meneruskan perjalanan balik ke tanahair susulan penguatkuasaan PKP.


Faizal Azumu Dilantik Menteri Belia & Sukan

KUALA LUMPUR: Bekas Menteri Besar Perak, Datuk Seri Ahmad Faizal Azumu antara muka baharu dilantik dalam barisan anggota Kabinet diumumkan Perdana Menteri, Datuk Seri Ismail Sabri Yaakob, sebentar tadi.

Timbalan Presiden BERSATU itu yang juga bekas Penasihat Perdana Menteri bertaraf menteri dalam Kabinet Tan Sri Muhyiddin Yassin sebelum ini, dilantik sebagai Menteri Belia dan Sukan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hanya Segelintir Petugas Kesihatan Dijangkiti Selepas Lengkap 2 Dos – KP Kesihatan

KUALA LUMPUR : Hanya segelintir petugas kesihatan dari Kementerian Kesihatan (KKM) yang melengkapkan dua dos suntikan vaksin telah dijangkiti virus COVID-19 kategori tiga dan empat sementara tiada yang dijangkiti kategori lima, menurut data KKM dari 24 Feb hingga 14 Julai tahun ini.

Ketua Pengarah Kesihatan Tan Sri Dr Noor Hisham Abdullah dalam hantaran di Twitternya malam ini berkata data terkini diperoleh daripada ujian berkala menunjukkan 3,106 (1.26 peratus) daripada keseluruhan 245,932 petugas kesihatan dijangkiti virus itu selepas melengkapkan suntikan vaksin, dengan masing-masing tiga (0.1 peratus) dalam kategori tiga dan empat (0.1 peratus) di kategori empat.

“Pernah suatu ketika, ramai tidak gembira dengan ciapan saya apabila saya menyentuh mengenai bilangan petugas kesihatan telah dijangkiti selepas lengkap dua dos vaksin. Ya, kamu masih boleh dijangkiti selepas lengkap dua dos vaksin tetapi tidak serius, kurang kemasukan ke hospital dan kematian.

“Percayalah vaksin, percaya data. Vaksin menyelamatkan nyawa dan selepas divaksinasi sepenuhnya kita boleh berdampingan dengan COVID-19,” katanya.

Berdasarkan infografik yang dikongsikan Dr Noor Hisham, sebanyak 1,012 petugas kesihatan dirawat di bawah kategori satu yang mana tidak mengalami sebarang simptom; 2,088 (kategori dua-gejala ringan); tiga (kategori tiga-radang paru-paru); tiga (kategori empat – perlu oksigen) dan sifar dalam kategori lima (rawatan di unit rawatan rapi – ICU). – BERNAMA


Bukan Penerima BPN Tetapi Layak Terima Bantuan Diminta Segera Mohon BPN 2.0 – LHDN

PUTRAJAYA, 9 Nov : Orang ramai yang bukan penerima Bantuan Prihatin Nasional (BPN) 2020 sebelum ini dan memenuhi syarat-syarat kelayakan diminta membuat permohonan BPN 2.0 segera selewat-lewatnya 15 Nov ini.

Menurut kenyataan Lembaga Hasil Dalam Negeri (LHDN), permohonan tersebut boleh dibuat secara atas talian menerusi https://bpn.hasil.gov.my atau melalui penghantaran borang manual ke pejabat LHDN berdekatan.

“Seperti yang telah diumumkan kerajaan sebelum ini, BPN 2.0 merupakan inisiatif kerajaan di bawah Kerangka Inisiatif Tambahan Pakej Rangsangan Ekonomi Prihatin Rakyat (KITA PRIHATIN) bagi membantu rakyat yang terkesan dengan penularan wabak COVID-19.

“Bagi permohonan baharu yang lulus, pembayaran akan dibuat pada Januari 2021,” kata kenyataan tersebut hari ini.

Syarat-syarat permohonan serta soalan-soalan lazim (FAQ) boleh dimuat turun melalui pautan ini.

Sebarang pertanyaan atau maklum balas berkaitan boleh diajukan melalui Hasil Care Line di talian o3-8911 1000/603-8911 1100 (luar negara), HASIL Live Chat dan Borang Maklum Balas di portal rasmi LHDN.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penemuan Seekor Buaya di Sungai Kalabakan

TAWAU: Penduduk di daerah ini digemparkan lagi dengan penemuan seekor buaya di perairan Sungai Kalabakan di sini hari ini.

Video berdurasi 30 saat yang tersebar di media sosial menunjukkan seekor buaya berada di permukaan air berhampiran jeti sungai terbabit.

Pegawai Jabatan Hidupan Liar Sabah (JHLS) Bahagian Tawau, Sailun Aris ketika dihubungi mengesahkan kejadian terbabit dan memberitahu tindakan memasang perangkap di kawasan berkenaan akan dilakukan.

Menurutnya, JHLS turut menerima aduan daripada penduduk yang melihat kemunculan sang bedal itu pukul 11 pagi tadi.

“Sama seperti di Sungai Tawau, pihak JHLS juga telah memasang papan tanda amaran buaya di Sungai Kalabakan.

“Aduan kehadiran buaya seperti dalam video juga sudah kita terima dan tindakan memasang perangkap juga akan dibuat untuk menangkap buaya tersebut,” katanya.

Beliau turut menasihati penduduk yang tinggal berhampiran sungai supaya berhati-hati untuk mengelak sebarang kejadian tidak diingini berlaku.

Terdahulu, Ketua Masyarakat Cina Kawasan Bunga Raya, Chung Siang Ying menghantar aduan kepada JHLS daerah ini bagi mempercepat tindakan menangkap dua ekor buaya yang sering dilihat penduduk di kawasan perparitan Jalan Sin Onn.

Aduan tersebut dibuat selepas salah seorang penduduk yang tinggal berhampiran tempat kejadian melihat buaya terbabit kira-kira pukul 12 tengah hari pada 20 Februari lalu.

Susulan laporan tersebut, pihak JHL bertindak memasang perangkap buaya di kawasan perparitan Jalan Sin Onn, 27 Februari lalu.

Bagaimanapun, setakat ini pihak JHL belum berjaya menangkap reptilia tersebut. – SabahNewsToday


Tangga Punya Pasal, Lelaki Tetak Bapa Saudara

BEAUFORT: Tangga punya pasal, seorang lelaki cedera di lengan dan jari kiri ditetak dengan parang oleh anak saudaranya dalam kejadian di Kampung Kerukan, Kuala Penyu, Beaufort, semalam.

Dalam kejadian jam 1.30 tengah hari itu, mangsa berusia 56 tahun dikatakan mengambil semula tangga aluminium miliknya yang disimpan oleh suspek berusia 42 tahun itu.

Suspek yang tidak puas hati datang ke rumah mangsa dengan membawa sebilah parang lalu melibasnya.

Ketua Polis Daerah Beaufort, Deputi Superintendan Azmir Abd Razak berkata, mangsa yang cedera dihantar ke Hospital Queen Elizabeth (HQE) Kota Kinabalu untuk rawatan.

“Anak lelaki mangsa yang mengetahui kejadian itu kemudian membuat laporan polis dan bertindak atas laporan itu, suspek ditahan di kawasan sawah terbiar di kampung berkenaan, jam 5.30 petang,” katanya ketika dihubungi, hari ini.

Azmir berkata, pihaknya turut merampas parang yang digunakan suspek.

“Siasatan awal mendapati punca kejadian disebabkan suspek tidak puas hati apabila mangsa mengambil semula tangga aluminium miliknya yang disimpan.

“Semakan mendapati suspek pernah ditahan atas kesalahan ugutan jenayah,” katanya kes disiasat mengikut Seksyen 324 Kanun Keseksaan kerana mendatangkan kecederaan.


Lelaki Maut Dalam Nahas Di KM 5 Jalan Baru Papar

PAPAR: Seorang lelaki warga asing maut dalam nahas jalan raya di Kilometer 5 Jalan Baru Papar-Kota Kinabalu hari ini.

Ketua Polis Papar Deputi Superitendan Batholomew Ak Umpit berkata kemalangan tersebut melibatkan dua buah kenderaan jenis Proton Wira Aeroback dan motosikal Honda.

Menurut Bartholomew mangsa, 52, yang juga pembonceng motosikal tersebut meninggal selepas berlaku perlanggaran di antara kedua-dua kenderaan itu kira-kira pukul 7.50 pagi.

“Kemalangan yang berlaku berdekatan dengan Taman Pengalat Besar Papar itu terjadi apabila pemandu Proton Wira Aeroback dalam perjalanan dari rumahnya di Taman Perumahan Pengalat Besar ke Kampung Pengalat Besar.

“Siasatan lanjut mendapati kejadian berlaku semasa pemandu Proton Wira Aeroback, 62, hendak keluar dari simpang Taman Perumahan Pengalat Besar, tiba-tiba sebuah motosikal Honda terus melanggar Proton Wira tersebut di bahagian pintu kiri depan,” katanya dalam kenyataan di sini hari ini.

Jelasnya walaupun pemandu Proton Wira sudah menekan brek dan cuba mengelak namun motosikal tersebut tetap melanggar kenderaannya kerana motosikal tersebut sudah hampir dengan Proton Wira itu.

Tambahnya dalam kejadian itu, pemandu Proton Wira tidak mengalami apa-apa kecederaan.

“Mangsa yang maut iaitu pembonceng motosikal telah disahkan meninggal dunia di tempat kejadian oleh Hospital Papar dan penunggang motosikal, 21, telah dibawa oleh ambulan ke Unit Kecemasan Hospital Papar.

“Kemudiannya, mangsa yang maut telah dihantar oleh pihak polis ke Unit Forensik Hospital Papar manakala pemandu Proton Wira terus dibawa ke pejabat trafik Papar untuk siasatan lanjut,” katanya.

Menurutnya penunggang motosikal telah mendapat rawatan awal di Unit Kecemasan Hosptal Papar dan dikejarkan ke Hospital Queen Elizabeth Satu untuk rawatan susulan.

“Setakat ini, masih tiada keterangan awal mengenai kejadian daripada penunggang motosikal,” katanya.

Katanya kes disiasat mengikut Seksyen 41(1) Akta Pengangkutan Jalan 1987 kerana memandu dengan melulu dan merbahaya. – SabahNewsToday


Sabah Kekal Laksana PKP Hingga 12 Mei

KOTA KINABALU: Kerajaan Sabah kekal dengan pendirian dengan status quo untuk meneruskan pelaksanaan Perintah Kawalan Pergerakan (PKP) sehingga 12 Mei ini.

Ketua Menteri Datuk Seri Panglima Mohd Shafie Apdal berkata, pelaksanaan Perintah Kawalan Pergerakan Bersyarat (PKPB) yang diumumkan Perdana Menteri itu masih perlu dikaji dan diteliti secara mendalam bersesuaian dengan keadaan di Sabah.

Beliau berkata, disebabkan kerajaan persekutuan memutuskan perkara itu tanpa berhubung dengan kerajaan negeri terlebih dahulu maka, kerajaan negeri memerlukan persediaan bagi melaksanakan PKPB tersebut.

Katanya, kerajaan persekutuan kena memahami keadaan persekitaran negeri sama ada boleh atau tidak melaksanakan apa yang baharu diputuskan secara serta-merta.

Tambahnya, kerajaan negeri perlu memberi keutamaan terhadap keselamatan nyawa manusia di peringkat negeri terlebih dahulu sebelum membuka lebih banyak sektor ekonomi.

Pelaksanaan PKPB bermula 4 Mei itu diumumkan oleh Perdana Menteri, Tan Sri Muhyiddin Yassin sempena Hari Buruh pada 1 Mei lalu.

Semalam, Menteri Kanan (Keselamatan) Datuk Seri Ismail Sabri Yaakob menyatakan pelaksanaan PKPB sudah diwartakan dan semua negeri tertakluk kepada prosedur operasi standard (SOP) yang ditetapkan seperti diwarta mengikut Akta Pencegahan dan Pengawalan Penyakit Berjangkit 1988 (Akta 342). – BorneoToday


Murid Sekolah Rendah Akan Kembali Ke Sekolah Secara Bersemuka Pada 20 Januari 2021

PUTRAJAYA: Semua murid sekolah rendah akan memulakan sesi penggal persekolahan secara bersemuka pada 20 Januari 2021 seperti yang dijadualkan sebelum ini.

Perkara itu diumumkan oleh Menteri Pelajaran, Dr Radzi Md Jidin dalam sidang media sebentar tadi.

Keputusan penutupan semua sekolah dan menangguhkan peperiksaan awam SPM dan STPM adalah kerana peningkatan kes Covid-19 di negara ini yang sudah memasuki gelombang ketika wabak ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terkini: 3 Lagi Kematian Disahkan Hari Ini, Jumlah Keseluruhan 76

PUTRAJAYA: Menerusi sidang media situasi terkini Covid-19 yang disampaikan oleh Dr Noor Hisham Abdullah mengesahkan bahawa seramai 3 orang dilaporkan meninggal dunia pada hari ini.

Ini menjadikan jumlah kumulatif kematian adalah 76 orang daripada jumlah keseluruhan kes positif Covid-19.

Mangsa ke 74 merupakan seorang lelaki, kes ke 4531 yang berusia 54 tahun dan meninggal dunia di Hospital Tuanku Ja’afar, Negeri Sembilan. Mangsa juga mempunyai penyakit kencing manis, darah tinggi dan buah pinggang.

Mangsa ke 75 juga seorang lelaki yang berusia 90 tahun (kes 3469) dan dilaporkan meninggal dunia di Hospital Taiping, Perak. Mangsa mempunyai latar belakang kencing manis, darah tinggi dan jantung.

Mangsa ke 76 merupakan seorang wanita yang berusia 47 tahun (kes 4314) dan dilaporkan meninggal dunia di Hospital Umum Sarawak. Mangsa mempunyai penyakit darah tinggi.

Takziah kepada keluarga mangsa yang terkorban akibat jangkitan wabak Covid-19.

#COVID19Malaysia Tiga kematian terbaharu dilapor menjadikan keseluruhan 76 kematian atau 1.6%. pic.twitter.com/Em10ocHFtm


Polis Sabah Tahan Duda Bersama 10.4KG Syabu Bernilai RM360,000

KOTA KINABALU : Seorang duda ditahan bersama 10 bungkus dadah jenis Methamphetamine atau syabu seberat 10.4 kilogram bernilai kira-kira RM360,000, Ahad lalu.

Timbalan Pesuruhjaya Polis Sabah Datuk Jauteh Dikun berkata, suspek berusia 40 tahun ditahan anggota Jabatan Siasatan Jenayah Narkotik, Ibu Pejabat Polis Kontinjen (IPK) Sabah di kawasan perumahan Taman Sri Rugading, Tuaran, jam 10 malam.

“Suspek yang memandu kenderaan utiliti sukan (SUV) Toyota Prado ditahan selepas disyaki terbabit dalam kegiatan pengedaran dadah.

“Pemeriksaan menemui satu kotak berisi 10 bungkus plastik teh Cina berisi syabu dalam kenderaan itu,” katanya pada sidang media di IPK Sabah hari ini.

Hadir sama Ketua JSJN Sabah Asisten Komisioner Lam Thiam Huat.

Jauteh berkata, siasatan mendapati, syabu terbabit diseludup dari Kuala Lumpur dengan menggunakan khidmat kurier untuk pasaran Sabah.

“Tangkapan dan rampasan ini mungkin ada kaitan dengan sindiket yang ditumpaskan sebelum ini.

“Syabu ini cukup untuk menampung kegunaan hampir 50,000 penagih,” katanya.

Menurutnya, siasatan masih diteruskan dan dua individu sedang dikesan kerana turut terbabit dalam kegiatan itu.

“Suspek kini direman dan kes disiasat mengikut Seksyen 39B Akta Dadah Berbahaya 1952,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah Sedia Bantu Kerajaan Pusat Kurangkan Kos Bina Rumah

KOTA KINABALU: Kerajaan Sabah sedia membantu Kerajaan Pusat mengurangkan kos projek perumahan supaya rakyat yang belum memiliki rumah di negeri ini dapat membelinya pada harga lebih berpatutan.

Ketua Menteri, Datuk Seri Mohd Shafie Apdal, berkata pihaknya yakin kos itu boleh dikurangkan, khususnya yang berkaitan dengan tanah jika kedua-dua pihak bekerjasama dalam usaha memenuhi keperluan perumahan rakyat di negeri ini.

Katanya, kerajaan negeri sedar ramai rakyat di negeri ini, khususnya golongan belia tidak mampu membeli rumah dibangunkan pihak swasta memandangkan harga pasarannya terlalu tinggi.

“Ini antara kebimbangan anak muda, khususnya yang datang dari luar bandar untuk bekerja di bandar. Mereka susah cari tempat tinggal… mahu beli rumah tetapi masalahnya kos terlalu tinggi.

“Jadi, kita akan lihat dan tangani masalah ini. Apa yang kerajaan negeri boleh lakukan ialah kita boleh ringankan beban ditanggung bagi melaksanakan projek perumahan, khususnya dari segi penyediaan tanah yang boleh bantu mengurangkan kos,” katanya.

Beliau berkata demikian selepas mendengar taklimat pelaksanaan projek Kementerian Perumahan dan Kerajaan Tempatan (KPKT) di Sabah disampaikan Ketua Setiausahanya, Datuk Seri Mohammad Mentek.

Hadir sama Timbalan Ketua Menteri, Datuk Jaujan Sambakong yang juga Menteri Kerajaan Tempatan dan Perumahan Sabah dan Setiausaha Kerajaan Negeri Sabah, Datuk Hashim Paijan.

Mohd Shafie berkata, kerajaan negeri turut mengalu-alukan jika Kerajaan Pusat menerusi kementerian berkenaan mahu mengembangkan Program Rumah Peduli Rakyat dilancarkan Perdana Menteri, Tun Dr Mahathir Mohamad di Melaka baru-baru ini.

“Kita mengalu-alukan apa saja kemudahan dibuat di Semenanjung dikembangkan ke Sabah supaya kita juga ada. Kerajaan negeri mengalu-alukan usaha seperti,” katanya.

Menerusi Program Rumah Peduli Rakyat, golongan berpendapatan rendah ditawarkan rumah dengan harga yang lebih rendah berbanding harga pasaran.

Katanya, kerajaan negeri dan kementerian turut membincangkan keperluan membina lebih banyak balai bomba di negeri ini terutama di kawasan yang sering berlaku kebakaran dan bencana yang membabitkan penempatan penduduk.


Penduduk bengang… macam kemaluan lelaki

Beijing: Bangunan kontroversi di China yang sebelum ini dikutuk penduduk tempatan kerana kelihatan seperti kemaluan lelaki dijadikan ‘bahan’ dalam video palsu tular kononnya bunga api meletup dari bumbungnya.

Pusat Media Baru Guangxi New Media yang terletak di rantau berautonomi Guangxi di tenggara China di sempadan Vietnam itu mengambil masa dua tahun untuk dibina namun penduduknya rata-rata mengkritik strukturnya, lapor Daily Mail.

Malah, seorang pengguna media sosial yang tidak berpuas hati dengan reka bentuk berkenaan menyiarkan video menunjukkan bunga api berwarna-warni ditembak dari bumbung berbentuk muncung itu.

Dalam rakaman video dimuat naik dua hari lalu di platform perkongsian video Douyin, gambar diambil dari udara menunjukkan bangunan dihiasi lampu pada waktu malam jelas tidak ubah seperti zakar.

Klip video sepanjang 14 minit itu menunjukkan bangunan berkenaan bercahaya merah jambu itu bertukar biru manakala bentuk hati ‘meletup’ di udara.

Dalam rakaman itu juga, pengguna bernama ‘He Er Bu Tong’ berkata, bangunan itu nampak ‘bodoh’ terutama apabila diiringi bunga api dan muzik latar.

Klip berkenaan terus tular di pelbagai platform media sosial China dan seluruh negara seterusnya kutukan menyebabkan lebih ramai mengutuk rekaan bangunan berkenaan.

Sementara itu, jurucakap Syarikat Rangkaian Penyiaran dan Televisyen Guangxi mengesahkan video itu palsu manakala bunga api di dalam klip berkenaan dihasilkan menggunakan komputer.


Cadangan Jadikan Pulau Gaya Taman Pulau Bandaraya Kota Kinabalu Disokong

KOTA KINABALU: Cadangan mantan Ketua Menteri Tan Sri Harris Mohd Salleh agar kerajaan menjadikan Pulau Gaya sebagai taman pulau bagi Bandaraya Kota Kinabalu wajar diberikan perhatian.

Seorang pemimpin tempatan di Sepanggar, Haji Duman Tukimin menyifatkan cadangan itu amat baik dan mampu menjadi daya tarikan Bandaraya Kota Kinabalu sebagai bandaraya pelancong sekaligus meningkatkan tahap sosio ekonomi penduduknya.

Katanya, sudah sampai masanya Bandaraya Kota Kinabalu yang makin berkembang pesat memiliki taman pulau yang boleh diakses dengan mudah dan Pulau Gaya adalah tempat yang sesuai untuk dimajukan.

“Kerajaan mungkin boleh membina pelbagai kemudahan asas seperti jambatan, LRT dan pelbagai kemudahan lain jika dinaiktaraf sebagai taman pulau untuk Bandaraya Kota Kinabalu,” kata Duman yang juga ketua cawangan Warisan di Likas. Beliau berkata demikian ketika mengulas cadangan mantan Ketua Menteri Sabah Tan Sri Harris Mohd Salleh seperti yang tersiar di media tempatan baru-baru ini.

Menurutnya, Pulau Gaya mampu menjadi ikon bagi Kota Kinabalu dan sebagai taman pulau, mungkin kampung-kampung yang terdapat di pulau itu dipindahkan ke tempat yang lebih baik dengan perumahan moden dengan sanitasi yang lebih baik dan sebagainya di Kinarut dan Menggatal.

Duman berkata, pembangunan Bandaraya Kota Kinabalu perlu dibuat dengan lebih teratur dan terancang untuk menjadikan Kota Kinabalu sebagai kawasan pelancongan yang lebih terkenal di Asia.

Katanya, beliau amat bersetuju dengan cadangan mantan Ketua Menteri dalam menjadikan Sabah khususnya Kota Kinabalu menjadi kawasan tumpuan pelancongan di seluruh dunia.- Utusan Borneo


PM Tawar Jadi Individu Pertama Terima Suntikan Vaksin COVID-19

KUALA LUMPUR: Tan Sri Muhyiddin Yassin berkata beliau akan menjadi antara individu pertama menerima suntikan vaksin Covid-19 bagi meyakinkan rakyat bahawa vaksin yang diperoleh negara selamat dan berkesan.

Perdana Menteri berkata, ini akan diikuti oleh petugas barisan hadapan sebelum diberikan kepada kumpulan sasaran iaitu kumpulan berisiko tinggi seperti warga emas serta penghidap penyakit tidak berjangkit dan penyakit saluran pernafasan kronik.

Beliau berkata Jawatankuasa Khas Jaminan Akses Bekalan Vaksin yang sudah ditubuhkan dan dipengerusikan bersama oleh Menteri Kesihatan Datuk Seri Dr Adham Baba serta Menteri Sains, Teknologi dan Inovasi Khairy Jamaluddin akan memastikan bekalan vaksin dapat diperoleh pada kadar segera.

“Kerajaan menjangkakan bekalan pertama sejuta dos vaksin daripada Pfizer akan diterima dan mula diberikan kepada kumpulan sasaran seawal Februari 2021,” katanya.

Muhyiddin berkata demikian dalam video perkembangan terkini berhubung pemberian vaksin Covid-19 untuk rakyat Malaysia yang disiarkan menerusi Radio Televisyen Malaysia.

Menurutnya, Bahagian Regulatori Farmasi Negara (NPRA) Kementerian Kesihatan akan terus memantau keberkesanan dan keselamatan vaksin itu dalam kalangan penerima.

“Sekali lagi saya ingin mengajak anda semua untuk bersama-sama menghayati dan membudayakan norma baharu dalam menjalani kehidupan seharian walaupun selepas kita menerima bekalan dan suntikan vaksin.

“Kita perlu menyesuaikan diri dengan norma baharu kerana virus ini telahpun berada dalam komuniti,” katanya.

Muhyiddin turut mengingatkan rakyat supaya mematuhi prosedur operasi standard (SOP) yang telah ditetapkan dan mengamalkan kebiasaan seperti kerap mencuci tangan, memakai pelitup muka dan menjaga jarak fizikal. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dulu, Saya Hidup Macam Tiada Agama – Stacy

KUALA LUMPUR: Penyanyi dan selebriti media sosial, Stacy, 31, mengaku sebelum bergelar mualaf dan berkahwin dengan suaminya, penyanyi dan komposer terkenal, Akim, dirinya umpama tidak beragama.

Menurut Stacy yang juga menggunapakai Ummu Shaikhah sebagai nama Islamnya, bahkan tidak menolak bahawa Akim adalah individu yang banyak membuka matanya mengenai keindahan Islam sekali gus berminat untuk mendalami agama.

“Dulu, sebelum memeluk agama Islam, saya seperti tiada agama sebenarnya. Hidup lebih berpaksikan cara membesar, apa yang dilihat dan didengari. Namun selepas enam tahun berkawan dengan Akim, banyak gerak hati untuk tahu apa itu Islam telah didoronginya.

“Cara dia bercerita tentang agama Islam nampak ringan dan tidak terlalu rumit. Pendek kata apa yang terpacul dari mulutnya membawa ke satu siri penceritaan menarik.

“Siapa sangka keakraban kami, termasuk cara saya jadi dekat dengan Islam juga menguatkan jodoh kami. Pandai adik (Akim) ambil hati kakak (dirinya),” katanya.

Stacy berkata demikian semasa mengimbas kembali detik penghijrahan dan pernikahannya ketika menjadi tetamu program bual bicara dalam talian, Bersama Tya semalam.

Selain itu, kongsi penyanyi lagu Pakai Buang ini lagi, antara detik paling bermakna dikenang hingga saat ini ialah sokongan kedua ibu bapanya yang menghadirkan diri ketika dia memeluk Islam.

“Jujur ketika itu, hati saya jadi takut sangat dengan keputusan berkenaan. Hingga saya mempersoalkan dalam diri, apakah betul keputusan yang dibuat itu.

“Saya macam berperang dengan diri sendiri. Hingga terbit rasa apakah sampai tahap perlu meninggalkan keluarga sendiri untuk agama Islam.

“Tapi akhirnya, takdir hidup saya memilih Islam sebagai agama yang satu. Saat selesai melafazkan kalimah itu, kelihatan ibu bapa saya tersenyum dan gembira. Ketika itu saya sedar, perasaan bukan bukan itu hanya mainan emosi,” katanya.

Dalam pada itu, penyanyi ini mengaku dirinya masih belajar untuk menjadi manusia terbaik selain menganggap dirinya jauh daripada sifat sempurna.

“Saya masih belum sempurna. Namun, dalam hati sentiasa berusaha untuk ke arah yang lebih baik,” kata ibu kepada dua cahaya mata bernama Bella De Luna Valentina, 8, dan Eshaal Afiq Hakim, 4, ini.

Bersama Tya bersiaran secara langsung setiap Isnin, Selasa dan Rabu jam 10 malam di ‘Instagram Live’ sejak 14 Jun lalu.

Program itu turut dikongsi di pelbagai platform termasuk di ‘feed’ Instagram dan dimuat naik di saluran YouTube Tya Arifin. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Kanak-Kanak Ditemukan Lemas Di Parit Besar

KOTA KINABALU: Hasrat murni dua kanak-kanak perempuan menyelamatkan seorang rakan yang terjatuh ke dalam parit berakhir dengan tragedi apabila ketiga-tiga mereka ditemukan lemas dalam parit di Kampung Bunga Raya Kapayan pada Isnin lalu.

Ketiga-tiga kanak-kanak perempuan warga Indonesia berusia lima hingga 12 tahun itu disahkan meninggal dunia di Hospital Queen Elizabeth (HQE) I dan HQE II, kira-kira jam 2.30 petang.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, siasatan awal mendapati ketiga-tiga kanak-kanak itu tergelincir lalu terjatuh ke dalam parit semasa sedang bermain di tebing parit berkenaan.

Lokasi kejadian terletak kira-kira 200 meter dari rumah kesemua mangsa yang mempunyai hubungan keluarga tinggal berjiran di kawasan setinggan di Kampung Bunga Raya tersebut.

Semasa kejadian, kedalaman air kira-kira empat hingga lima kaki kerana kejadian air pasang.


‘Di Sabah & Sarawak, Tatu Adalah Biasa’ – Leeroy Ting

KUALA LUMPUR – “Di Sabah dan Sarawak, tatu merupakan sesuatu yang biasa bahkan menjadi warisan budaya banyak etnik bumiputera.” Demikian ciap Leeroy Ting yang tular susulan bersetuju penganjuran Tattoo Malaysia Expo 2019 di sini.

Memuat naik status di entri Twitter, Leeroy juga mendedahkan seorang aktor kelahiran Malaysia, Henry Goldin daripada etnik Iban turut mempunyai tatu ‘Bunga Terung’.

“Kalau kamu tak bersetuju, tiada orang paksa kamu bawa anak-anak dan isteri pergi tengok pun,” ciapnya turut mendapat kecaman daripada netizen.

Leeroy juga memberitahu, ekspo tatu seperti itu sudah lama diadakan di Sarawak sejak dahulu lagi.

“Tiada masalah pun sebab orang Sabah dan Sarawak sedar kepelbagaian di negara ini lebih luas daripada halaman rumah kamu,” katanya.

Dia juga anak kelahiran Sarawak memuat naik beberapa keping poster memaparkan Sabah Tattoo Ekspo 2017.

“Ini dari Sabah. Siap konvensyen antarabangsa lagi yang memang melibatkan peminat dan pemilik tatu seantero dunia. Tak nampak kamu semua bising pun zaman tahun 2015/17.

“Atau toleransi untuk budaya Sabah dan Sarawak hanya diterima selagi tidak sampai dekat halaman rumah kamu?” ciapnya.

Bagaimanapun, rata-rata netizen mengecam tindakan pelayar itu kerana penganjuran di Kuala Lumpur berbeza dengan budaya yang diangkat di Sabah dan Sarawak.

“Event tatu nak buat kamu punya suka la tapi kalau sampai berbogel xxxxx apa tu,” kata @Norshafiq.

Kata @AqeedMikael, “Itu bukan pertunjukkan tatu, itu sudah macam ‘Thailand girl show’ atau lebih popular ‘tiger show’. Tiba pula buat kat sini, memang mendapat la.”


Larangan Merokok Di Semua Restoran Dan Premis, Termasuk Warung Tepi Jalan Berkuatkuasa 1 Januari 2019

Sebelum ini, Timbalan Menteri Kesihatan, Dr Lee Boon Chye berkata mulai Disember depan semua restoran terbuka akan diisytiharkan sebagai kawasan larangan merokok.

Bagaimanapun ketika itu, pihak kementerian masih dalam peringkat perbincangan dengan pihak berkepentingan berhubung cadangan berkenaan.

Hari ini, Dr. Lee berkata cadangan tersebut telah pun diluluskan dan berkuasa awal tahun depan.  Arahan akan dikeluarkan di semua restoran dan premis makanan seluruh negara.

Menurut beliau, arahan ini bukan sahaja tertakluk kepada tempat awam dan bangunan kerajaan, tetapi ia turut membabitkan semua restoran dan premis makanan termasuk warung-warung makanan tepi jalan.

Tindakan akan diambil terhadap perokok dan juga pemilik premis jika tidak mematuhi peraturan yang terbabit mengikut Peraturan-Peraturan Kawalan hasil Tembakau 2004 di bawah Akta Makanan 1983 (Akta 324).

Bersedia dengan bantahan dan reaksi rakyat terutama perokok, beliau berkata pihak kementerian tidak akan berkompromi apabila melibatkan aspek kesihatan rakyat di Malaysia.

Ini adalah antara usaha KKM untuk memastikan rakyat Malaysia terhindar daripada penyakit yang berpunca daripada asap rokok.


Pink Legacy bakal dilelong RM209.2 juta

London: Berlian seberat hampir 19 karat, belian koleksi merah jambu kedua dilelong dalam masa dua tahun, dijangka meraih harga sehingga AS$50 juta (RM209.2 juta) apabila dilelong di Geneva, minggu depan.

Pakar barang kemas di Christie, Jean-Marc Lunel, berkata berlian berkenaan, Pink Legacy, akan dilelong pada 13 November ini, dianggar bernilai antara AS$30 juta (RM125.5 juta) hingga AS$50 juta.

“Ia antara berlian merah jambu paling indah pernah diserahkan untuk dilelong. Berlian itu adalah batu permata gred tertinggi bagi ketumpatan warnanya,” katanya.

Menurut Christie, berlian merah jambu yang beratnya melebihi 10 karat amat jarang ditemui dan sehingga kini, hanya ada empat berlian melebihi 10 karat pernah dilelong.

Satu daripadanya, berlian diberi nama Pink Promise seberat 15 karat, dijual ketika lelongan Christie di Hong Kong, November tahun lalu, dengan harga AS$32.5 juta (RM136 juta).

Harga berkenaan, iaitu AS$2.176 juta (RM9.1 juta) setiap karat masih kekal sebagai harga termahal bagi satu karat berlian merah jambu.

Pada 2013, berlian merah jambu besar seberat 59.60 karat dijual ketika lelongan Sotheby dengan harga AS$83 juta (RM347.3 juta) atau AS$1.39 juta (RM5.8 juta) satu karat.

Berlian Pink Legacy pernah menjadi milik keluarga Oppenheimer yang menguruskan syarikat perlombongan berlian De Beers selama beberapa dekad. Christie bagaimanapun, enggan memberitahu pemilik berlian itu sekarang.

Ia ditemui di lombong berlian Afrika Selatan kira-kira satu abad lalu, dan dipotong untuk dibentuk pada 1920-an.

Menurut Lunel, sejak itu bentuk berlian berkenaan tidak pernah diubah.

Ketua bahagian barang kemas Christie, Rahul Kadakia berkata, berlian Pin Lagacy antara berlian terhebat dunia dan pasti menarik ramai bakal pembeli. – AFP


Polis Buru Tiga Nelayan Vietnam Lolos Daripada Tahanan

SANDAKAN: Tiga lelaki nelayan Vietnam diburu polis selepas meloloskan diri daripada tahanan penguat kuasa Jabatan Perikanan di Pangkalan Polis Marin Sandakan hari ini.

Ketua Polis Sandakan, Asisten Komisioner Mohd. Azhar Hamin berkata, ketiga-tiga suspek ditahan di perairan Beluran Isnin lalu bersama empat lagi rakan mereka kerana menangkap ikan secara haram di negara ini.

“Suspek yang disiasat oleh Jabatan Perikanan telah dibawa keluar oleh jabatan itu untuk mengepam keluar air dari kapal mereka yang ditahan di Pangkalan Polis Marin Sandakan.

“Bagaimanapun, ketiga-tiga tahanan tersebut telah meloloskan diri tanpa di sedari setelah selesai mengepam air,” katanya dalam satu kenyataan hari ini.

Katanya, ketiga-tiga suspek ialah Vi Minh Naiiy, 43; Nguygu Vain Phong, 47, dan Vo Minh Taanh, 32.

Menurut beliau, semua suspek sebelum ini telah direman selama empat hari untuk membantu siasatan Jabatan Perikanan.

“Pihak polis telah membuka kertas siasatan di bawah Seksyen 223/224 Kanun Keseksaan dan melancarkan operasi mengesan ketiga-tiga suspek ini.

“Orang awam yang mempunyai maklumat mengenai suspek diminta menghubungi pihak berkuasa dengan segera,” katanya.


Gaji tertunggak pemain Skuad Badak dibayar sebelum Krismas

KENINGAU: Gaji pemain skuad badak yang tertunggak lima bulan akan dibayar sebelum perayaan Krismas ini, kata Presiden Persatuan Bolasepak Sabah (Safa) Datuk Peter Anthony hari ini.

Memetik laporan Bernama, Peter berkata, Safa akan melangsaikan kesemua tunggakan pelbagai kepada pemain yang dianggarkan berjumlah RM6 juta.

“Ia termasuk gaji pemain, cukai pendapatan, caruman ke Pertubuhan Keselamatan Sosial (Perkeso) dan Kumpulan Wang Simpanan Pekerja (KWSP).

“Kita akan selesaikan perkara ini (hutang) demi untuk martabat negeri ini (Sabah),” katanya kepada pemberita ketika ditemui selepas Majlis Perasmian Liga Bolasepak Kadazandusun dan Murut (KDM) Malaysia di sini.

Liga itu dianjurkan bersama Pertubuhan KDM Malaysia dan Kementerian Belia dan Sukan Sabah, yang disertai 32 pasukan dari seluruh negeri.

Peter, yang juga Menteri Pembangunan Infrastruktur Sabah, berkata beliau akan mengadakan satu mesyuarat dalam masa terdekat untuk tujuan mencari mekanisme penambahbaikan pengurusan persatuan itu.

Beliau juga berkata akan mencari kaedah terbaik untuk menganjak status pasukan Sabah dari Liga Premier ke Liga Super dalam Liga Bola Sepak Malaysia.

Selain itu, beliau juga akan memberi keutamaan kepada pemain tempatan untuk beraksi dalam permainan di peringkat negeri mahupun kebangsaan, serta akan memastikan wujud lebih ramai pemain pelapis di negeri ini.


Warga emas pun kau nak rembat

WANITA warga emas pengsan apabila dipukul sebelum penyerang melarikan beg miliknya dalam kejadian samun di Taman Hibiscus, Batu Satu Setengah, Sandakan, 11.30 pagi, Jumaat lalu.

Mangsa berusia 70 tahun lebam di leher dan dahi akibat dipukul menggunakan objek keras.

Difahamkan, mangsa mengalami kerugian kira-kira RM300 selepas beg berisi dokumen dan kad ATM miliknya dilarikan penjenayah terbabit.

Ketua Polis Daerah Sandakan Asisten Komisioner Mohd Azhar Hamin berkata, pihaknya menerima laporan kejadian daripada anak lelaki mangsa berusia 33 tahun, semalam.

“Anaknya memberitahu, selepas ibunya tersedar dia terbaring di luar rumah, apabila memeriksa beg dan telefon mangsa, ia didapati hilang.

“Anak mangsa kemudian memeriksa sekeliling rumah mereka lalu menemui kesan penjenayah masuk melalui pagar,” katanya ketika dihubungi, hari ini.

Mohd Azhar berkata, mangsa dibawa ke Hospital Duchess of Kent Sandakan, untuk mendapatkan rawatan dan dilaporkan dalam keadaan stabil.

“Usaha memburu individu terbabit dalam kejadian itu giat dijalankan dan kes disiasat mengikut Seksyen 394 Kanun Keseksaan kerana merompak,” katanya. – Harian Metro


Ibu Singa

CAPE TOWN: Seorang wanita mendapat gelaran ‘Ibu Singa’ apabila dia menikam seorang lelaki hingga mati dan mencederakan dua yang lain dalam usaha untuk menyelamatkan anaknya yang dirogol tiga lelaki berkenaan.

Kejadian itu yang menggemparkan Afrika Selatan berlaku pada September tahun lalu dan ibu berusia 57 tahun juga gembira dua lelaki yang terselamat itu dihukum penjara 30 tahun kerana merogol baru-baru ini.

Mail Online melaporkan, ketika kejadian, wanita itu sedang memotong sayur di rumahnya di sebuah kampung berhampiran Zwartwater sebelum seorang penduduk memberitahu anak perempuannya yang berusia 27 tahun ditarik tiga lelaki ke dalam sebuah rumah.

Selepas gagal menghubungi balai polis berhampiran, wanita itu yang memegang pisau berlari sejauh hampir tiga kilometer ke rumah berkenaan dan terdengar suara anaknya meminta tolong.

Wanita itu yang tidak didedahkan identitinya segera menyerbu ke dalam rumah dan terkejut melihat tiga lelaki yang dalam keadaan bogel sedang bergilir-gilir merogol anaknya.

Kerana berang wanita itu bertindak menyerang lelaki berkenaan menyebabkan seorang daripada mereka mati dan dua lagi cedera parah dan terbaring berlumuran darah di lantai.

Keberanian wanita itu menyebabkan dia digelar ‘Ibu Singa’ tetapi dia turut didakwa atas tuduhan membunuh sekali gus mencetuskan kemarahan orang ramai.

Satu dana bagi membantu wanita itu berjaya mengumpul wang hampir £10,000 (RM52,800) dan seorang peguam menawarkan perkhidmatannya secara percuma.

Bagaimanapun, tiga minggu kemudian, Pihak Berkuasa Pendakwaan Kebangsaan menggugurkan tuduhan berkenaan.

Dua perogol yang terselamat terlepas hukuman penjara seumur hidup kerana hakim berpendapat kecederaan parah yang mereka alami dalam serangan berkenaan sudah cukup untuk menginsafkan mereka.

Wanita itu berkata, seseorang ibu sanggup mengorbankan nyawa demi anak dan dia berharap kejadian itu memberi pengajaran kepada orang ramai.

Secara keseluruhan, 110 kes rogol dilaporkan setiap hari di Afrika Selatan tetapi pakar percaya jumlah sebenar mungkin empat kali ganda kerana kebanyakan mangsa takut atau malu untuk membuat laporan. – Agensi


Kluster Baharu Sabah Berpunca Dari Sambutan Perayaan Di Keningau

KOTA KINABALU: Sabah merekodkan satu kluster baharu COVID-19 yang berpunca daripada menghadiri tiga majlis perayaan di Keningau.

Jurucakap perkembangan harian COVID-19 Sabah, Datuk Masidi Manjun, berkata kluster baharu terbabit mencatatkan sebanyak tujuh kes positif COVID-19.

“Kluster Kuala Punteh di daerah Keningau mencatatkan penambahan tujuh kes menjadikan jumlah kumulatif positif COVID-9 sebanyak 25 kes.

“Kes indeks dikesan melalui saringan prakemasukan ke hospital di pusat perubatan di Keningau, pada 26 Februari lepas.

“Hasil penelitian, kes indeks mendapat jangkitan daripada ahli keluarga serumah yang menghadiri Majlis Makan Malam Tahun Baru Cina (11 Februari), sambutan Chap Goh Mei (26 Februari) dan berkumpul sempena menuai padi yang bermula pada 14 Februari lalu.

“Aktiviti saringan kontak rapat masih giat dijalankan oleh Pejabat Kesihatan Keningau,” katanya dalam kenyataan media, hari ini.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata, Sabah hari ini mencatatkan kes sebanyak 97 kes, menjadikan jumlah kumulatif sebanyak 53,313 kes dan tiada sebarang kematian direkodkan.

“Sementara itu, seramai 95 pesakit COVID-19 sembuh dan dibenarkan keluar dari hospital menjadikan jumlah kumulatif sembuh 51,964 orang.

“Sementara itu, seramai 686 pesakit sedang menerima rawatan, iaitu 248 orang di hospital, 431 orang di Pusat Kuarantin dan Rawatan Berisiko Rendah (PKRC) Awam dan tujuh orang lagi di pusat tahanan sementara (PTS),” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ketua Menteri Tidak Pernah Meluluskan Lesen Sabung Ayam Di Negeri Ini

KOTA KINABALU: Pejabat Ketua Menteri Sabah hari ini mengingatkan orang ramai supaya tidak mempercayai atau menyebarkan berita tidak benar yang dikaitkan dengan Ketua Menteri, Datuk Seri Mohd Shafie Apdal, kononnya beliau meluluskan lesen sabung ayam di negeri ini.

Setiausaha Politik Menteri Kewangan, Jo-Anna Sue Henley Rampas, berkata tindakan menyebarkan berita tidak sahih akan mengeruhkan keadaan selain mencemarkan reputasi pentadbiran kerajaan negeri dan negara.

“Kenyataan rasmi ini bertujuan menjawab kekeliruan dan menepis sekeras-kerasnya gambar viral yang sudah diedit oleh pihak tidak bertanggungjawab yang menyatakan Ketua Menteri Sabah meluluskan lesen sabung ayam di Sabah.

“Ketua Menteri Sabah tidak pernah meluluskan mana-mana lesen perjudian dan sabung ayam di negeri ini,” katanya dalam satu kenyataan, di sini, hari ini.

Kenyataan itu menyusul selepas satu gambar Mohd Shafie yang juga Menteri Kewangan negeri bersama Menteri Pelajaran dan Inovasi negeri, Datuk Dr Yusof Yacob; Pembantu Menteri Pelajaran dan Inovasi, Jenifer Lasimbang dan Pengarah Perpustakaan Negeri Sabah (PNS), Wong Vui Yin disebarkan dengan keterangan yang menyatakan Mohd Shafie meluluskan lesen sabung ayam.

Jo-Anna berkata, gambar berkenaan sudah diedit dengan meletakkan logo PNS, Jabatan Imigresen, Kementerian Dalam Negeri, Parti Warisan Sabah (WARISAN) dan Jabatan Pendaftaran Negara.

“Gambar yang sebenar diambil ketika sidang media Ketua Menteri bersama dengan Menteri Pelajaran dan Inovasi Sabah, Pembantu Menteri Pelajaran dan Inovasi Sabah dan Pengarah PNS sempena Majlis Perasmian Bangunan PNS Cawangan Tanjung Aru pada 25 Julai lalu,” katanya.


Lelaki Cedera Kaki Tertusuk Anak Panah

KOTA BELUD: Aktiviti menangkap ikan menggunakan panah bertukar menjadi detik mengerikan bagi seorang lelaki setelah kakinya cedera tertusuk anak panah di sini, semalam.

Sebelum itu, lelaki berkenaan dikejarkan ke Hospital Kota Belud untuk mendapatkan rawatan.

Bagaimanapun, pihak hospital terpaksa mendapatkan bantuan bomba akibat kesukaran mengeluarkan anak panah terbabit.

Ketua Balai Bomba dan Penyelamat (BBP) Kota Belud, Penolong Penguasa Bomba(PPgB) Mohammad Syazwan Latun berkata pihaknya menerima panggilan kecemasan jam 4.33 petang dari pihak Hospital Kota Belud.

Katanya, sepasukan tiga pegawai dan anggota bersama kenderaan Unit Bantuan Perkhidmatan Kecemasan (ERMS) dikerahkan ke Hospital Kota Belud.


Mahkamah Batalkan Kemenangan Anifah Aman Di Parlimen Kimanis

KOTA KINABALU, 16 Ogos: Mahkamah Khas Pilihan Raya hari ini memutuskan bahawa kemenangan Datuk Seri Anifah Aman di kerusi Parlimen Kimanis pada Pilihan Raya Umum ke-14 (PRU14) adalah tidak sah dan terbatal.

Hakim Lee Heng Cheong berkata keputusan tersebut dibuat selepas pemeriksaan semula ke atas peti-peti undi mendapati terdapat unsur-unsur manipulasi termasuk penambahan kertas undi secara tidak sah yang melanggar undang-undang pilihan raya.

Beliau berkata penambahan kertas undi tidak berkaitan adalah satu kesalahan serius yang telah mempengaruhi keputusan pilihan raya itu,  justeru kemenangan tersebut terbatal.

Petisyen itu difailkan Datuk Karim Bujang dari Parti Warisan Sabah (Warisan) bagi mencabar kemenangan Anifah yang bertanding atas tiket Barisan Nasional.

Mahkamah kemudiannya mengarahkan Suruhanjaya Pilihan Raya (SPR) membayar kos kepada Karim sebanyak RM100,000.

Karim memfailkan petisyen itu pada 18 Jun tahun lepas dan menamakan Anifah sebagai responden pertama dan Suruhanjaya Pilihan Raya (SPR) sebagai responden kedua.